title: Regolament ta' Implimentazzjoni tal-Kummissjoni (UE) 2015/763 tat-12 ta' Mejju 2015 li jimponi dazju provviżorju tal-antidumping fuq l-importazzjonijiet ta' ċerti prodotti b'vina parallela (grain-oriented) irrumblati ċatt ta' azzar silikon-elettriku li joriġinaw mir-Repubblika tal-Poplu taċ-Ċina, il-Ġappun, ir-Repubblika tal-Korea, il-Federazzjoni Russa u l-Istati Uniti tal-Amerka

text:
               13.5.2015

               MT

               Il-Ġurnal Uffiċjali tal-Unjoni Ewropea

               L 120/10

         REGOLAMENT TA' IMPLIMENTAZZJONI TAL-KUMMISSJONI (UE) 2015/763
   tat-12 ta' Mejju 2015
   li jimponi dazju provviżorju tal-antidumping fuq l-importazzjonijiet ta' ċerti prodotti b'vina parallela (grain-oriented) irrumblati ċatt ta' azzar silikon-elettriku li joriġinaw mir-Repubblika tal-Poplu taċ-Ċina, il-Ġappun, ir-Repubblika tal-Korea, il-Federazzjoni Russa u l-Istati Uniti tal-Amerka
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (“ir-Regolament bażiku”), u b'mod partikolari l-Artikolu 7(4) tiegħu,
   Wara li kkonsultat lill-Istati Membri,
   Billi:
   1.   PROĊEDURA

   1.1.   Bidu

               (1)

               Fl-14 ta' Awwissu 2014, il-Kummissjoni Ewropea (“il-Kummissjoni”) bdiet investigazzjoni antidumping fuq l-importazzjonijiet fl-Unjoni ta' prodotti b'vina parallela (grain-oriented) irrumblati ċatt ta' azzar silikon-elettriku (“GOES”) li joriġinaw mir-Repubblika tal-Poplu taċ-Ċina (“RPĊ”), il-Ġappun, ir-Repubblika tal-Korea (“il-Korea”), il-Federazzjoni Russa (“ir-Russja”) u l-Istati Uniti tal-Amerka (“USA”) (flimken, imsejħa “il-pajjiżi konċernati”) fuq il-bażi tal-Artikolu 5 tar-“Regolament bażiku”. Ippubblikat Notifika ta' Bidu f'Il-Ġurnal Uffiċjali tal-Unjoni Ewropea
                   (2) (“in-Notifika ta' Bidu”).

               (2)

               Il-proċediment beda wara lment imressaq fit-30 ta' Ġunju 2014 mill-Assoċjazzjoni Ewropea tal-Azzar (“EUROFER” jew “l-ilmentatur”) f'isem il-produtturi li jirrappreżentaw aktar minn 25 % tal-produzzjoni totali ta' GOES fl-Unjoni. F'dan il-każ il-produtturi kollha magħrufin fl-Unjoni matul il-perjodu ta' investigazzjoni kienu jikkostitwixxu għalhekk l-“industrija tal-Unjoni”. L-ilment kien jinkludi evidenza prima facie ta' dumping tal-prodott imsemmi u ta' dannu materjali li rriżulta minnu li kienu biżżejjed biex jiġġustifikaw il-bidu tal-investigazzjoni.

               (3)

               Fl-16 ta' Frar 2015, l-ilmentatur talab ir-reġistrazzjoni tal-importazzjonijiet skont l-Artikolu 14(5) tar-Regolament bażiku bil-ħsieb ta' ġbir retroattiv possibbli ta' dazji skont l-Artikolu 10(4) tar-Regolament bażiku. Għadd ta' partijiet interessati sostnew li l-kundizzjonijiet għar-reġistrazzjoni ma kinux jeżistu f'dan il-każ u li l-ġbir retroattiv ta' dazji jkun ta' dannu serju għall-interessi tal-produttrui tat-transformers fl-UE mingħajr l-ebda benefiċċju għall-industrija tal-Unjoni. Fl-14 ta' April 2015, l-ilmentaturi informaw lill-Kummissjoni li kienu rtiraw it-talba tagħhom għal reġistrazzjoni.

         1.2.   Il-partijiet interessati

               (4)

               Il-Kummissjoni avżat dwar il-bidu tal-investigazzjoni lill-ilmentatur, lill-produtturi esportaturi magħrufin u lill-awtoritajiet tal-pajjiżi konċernati u lill-importaturi, lill-fornituri u l-utenti magħrufin, lill-kummerċjanti kif ukoll lill-assoċjazzjonijiet li huma magħrufa li se jkunu konċernati. Hija informat lill-partijiet interessati fin-Notifika ta' Bidu li kienet għażlet provviżorjament lir-Repubblika tal-Korea bħala pajjiż terz b'ekonomija tas-suq (“pajjiż analogu”) skont it-tifsira tal-Artikolu 2(7)(a) tar-Regolament bażiku u stiednet lill-partijiet biex jikkummentaw dwar din l-għażla.

               (5)

               Il-partijiet interessati ngħataw l-opportunità li jagħtu l-fehmiet tagħhom bil-miktub u biex jitolbu smigħ fil-limitu taż-żmien stabbilit fin-notifika ta' bidu. Il-partijiet kollha interessati li talbu dan u wrew li kien hemm raġunijiet partikolari biex jinstemgħu ngħataw seduta ta' smigħ.

         1.3.   Kampjunar

               (6)

               Fin-Notifika ta' Bidu, il-Kummissjoni qalet li tista' tieħu kampjun ta' importaturi u produtturi esportaturi mhux relatati fil-pajjiżi konċernati skont l-Artikolu 17 tar-Regolament bażiku.

               (7)

               L-ebda kampjunar ma kien meħtieġ għall-produtturi tal-Unjoni, minħabba li (s-sitt) produtturi magħrufin tal-Unjoni jirrappreżentaw 100 % tal-produzzjoni totali tal-prodott simili fl-Unjoni.

         (a)   Kampjunar tal-importaturi

               (8)

               Il-Kummissjoni staqsiet lill-importaturi mhux relatati sabiex jipprovdu l-informazzjoni speċifikata fin-Notifika ta' Bidu sabiex tiddeċiedi jekk kienx meħtieġ li jittieħed kampjun u, jekk iva, biex tagħżel il-kampjun.

               (9)

               Żewġ importaturi mhux relatati pprovdew l-informazzjoni mitluba u qablu li jkunu inklużi fil-kampjun. Minħabba l-għadd limitat ta' importaturi li kkooperaw, il-Kummissjoni ddeċidiet li ma kienx meħtieġ kampjunar.

         (b)   Kampjunar tal-produtturi esportaturi

               (10)

               Il-Kummissjoni staqsiet lill-produtturi esportaturi kollha fil-pajjiżi konċernati sabiex jipprovdu l-informazzjoni speċifikata fin-Notifika ta' Bidu biex tiddeċiedi jekk kienx meħtieġ li jittieħed kampjun u, jekk iva, biex tagħżel il-kampjun. Barra minn hekk, il-Kummissjoni talbet lill-awtoritajiet tal-pajjiżi konċernati biex jidentifikaw u/jew jikkuntattjaw produtturi esportaturi oħrajn, f'każ li kien hemm, li jistgħu jkunu interessati jieħdu sehem fl-investigazzjoni.

               (11)

               Seba' produtturi esportaturi jew gruppi ta' produtturi esportaturi, li minnhom mhux aktar minn żewġ kumpaniji minn kull pajjiż konċernat ipprovdew l-informazzjoni mitluba u qablu li jkunu inklużi fil-kampjun. Fid-dawl tal-għadd baxx ta' produtturi esportaturi li kkooperaw, il-Kummissjoni ddeċidiet li ma kienx meħtieġ kampjun fir-rigward tal-ebda pajjiż konċernati.

         1.4.   Formola ta' talba għal trattament ta' ekonomija tas-suq

               (12)

               Għall-finijiet tal-Artikolu 2(7)(b) tar-Regolament bażiku, il-Kummissjoni bagħtet formoli ta' talba għal trattament tal-ekonomija tas-suq lill-awtoritajiet u lill-produtturi esportaturi li kkooperaw fir-RPĊ. L-ebda produttur esportatur li kkoopera ma talab trattament ta' ekonomija tas-suq.

         1.5.   Tweġibiet għall-kwestjonarju

               (13)

               Il-Kummissjoni bagħtet kwestjonarji lill-partijiet kollha li huwa magħruf li huma konċernati u lill-kumpaniji l-oħrajn kollha li ppreżentaw ruħhom sal-iskadenzi taż-żmien stabbiliti fin-Notifika ta' Bidu. Tweġibiet għall-kwestjonarju wasslu mill-produtturi kollha magħrufa tal-Unjoni (sitta), 10 utenti u żewġ importaturi mhuma relatati mal-ebda produttur esportatur fil-pajjiżi konċernati. Żewġ produtturi esportaturi fir-RPĊ, produttur esportatur wieħed fil-Korea, żewġ produtturi esportaturi fil-Ġappun, grupp wieħed ta' produtturi esportaturi fir-Russja u produttur esportatur wieħed mill-Istati Uniti wkoll ipprovdew tweġibijiet għall-kwestjonarju.

         1.6.   Żjarat ta' verifika

               (14)

               Il-Kummissjoni għamlet żjarat ta' verifika skont l-Artikolu 16 tar-Regolament bażiku fil-kumpaniji li ġejjin:

                           —

                           Produtturi fl-Unjoni:

                                       —

                                       ThyssenKrupp Electrical Steel UGO SAS, Isbergues, Franza

                                       —

                                       ThyssenKrupp Electrical Steel GmbH, Gelsenkirchen, il-Ġermanja

                                       —

                                       Tata Steel UK Limited (Orb Electrical Steels), Newport, ir-Renju Unit (3)

                                       —

                                       Stalprodukt s.a., Bochnia, il-Polonja

                                       —

                                       ArcelorMittal Frýdek-Místek a.s., Frýdek-Místek; ir-Repubblika Ċeka

                           —

                           Importaturi mhux relatati fl-Unjoni:

                                       —

                                       Hyundai Corporation Europe GmbH, Schwalbach am Taunus, ir-Repubblika Federali tal-Ġermanja

                                       —

                                       Siecop Europe GmbH, Duisburg, il-Ġermanja

                           —

                           Utenti fl-Unjoni:

                                       —

                                       Siemens Aktiengesellschaft, Muenchen, il-Ġermanja

                                       —

                                       Legnano Teknoelectric Company S.p.A., San Giorgio su Legnano (MI), l-Italja

                                       —

                                       ABB AB, Córdoba, Spanja

                                       —

                                       SGB-Smit Group, Regensburg, il-Ġermanja

                                       —

                                       Končar — Distribution and Special Transformers, Inc., Zagreb, il-Kroazja

                                       —

                                       Alstom Grid UK Limited, Stafford, ir-Renju Unit

                           —

                           Produtturi esportaturi fil-pajjiżi konċernati:

                                       —

                                       Baoshan Iron & Steel Co., Ltd (“Baosteel”), Shanghai, RPĊ

                                       —

                                       Wuhan Iron & Steel Co., Ltd, (“WISCO”) Wuhan, RPĊ

                                       —

                                       JFE Steel Corporation, Tokyo, il-Ġappun

                                       —

                                       Nippon Steel & Sumitomo Metal Corporation, Tokyo, il-Ġappun

                                       —

                                       POSCO, u l-kumpaniji relatati tagħha POSCO TMC, POSCO Koha u DWIC, Seoul, il-Korea

                                       —

                                       OJSC Novolipetsk Steel, Lipetsk u VIZ Steel, Ekaterinburg, ir-Russja (parti mill-grupp NLMK)

                                       —

                                       AK Steel Corporation, Ohio, l-Istati Uniti tal-Amerka

                           —

                           Importaturi/kummerċjanti relatati:

                                       —

                                       Novex Trading (Swiss) S.A. (parti mill-grupp NLMK), l-Iżvizzera

                                       —

                                       Wisco Europe, il-Ġermanja

                                       —

                                       Baosteel Germany, il-Ġermanja

                                       —

                                       Baosteel Italy, l-Italja

                                       —

                                       DWIC Germany (parti mill-grupp POSCO), il-Ġermanja

                                       —

                                       DWIC Italy (parti mill-grupp POSCO), l-Italja

         1.7.   Il-perjodu tal-investigazzjoni u l-perjodu kunsidrat

               (15)

               L-investigazzjoni tad-dumping u d-dannu kopriet il-perjodu bejn l-1 ta' Lulju 2013 u t-30 ta' Ġunju 2014 (“il-perjodu tal-investigazzjoni”). L-eżami tax-xejriet rilevanti għall-valutazzjoni tad-danni kopriet il-perjodu mill-1 ta' Jannar 2011 sa tmiem il-perjodu tal-investigazzjoni (“il-perjodu kunsidrat”).

         2.   IL-PRODOTT KONĊERNAT U PRODOTT SIMILI

   2.1.   Il-prodott konċernat

               (16)

               Il-prodott konċernat huwa l-prodotti b'vina parallela (grain-oriented) irrumblati ċatt ta' azzar silikon-elettriku, li għandhom ħxuna ta' iżjed minn 0,16 mm li joriġinaw mir-RPĊ, il-Ġappun, il-Korea, ir-Russja u l-Istati Uniti tal-Amerka, li attwalment jaqa' taħt il-kodiċi NM ex 7225 11 00 u ex 7226 11 00 (“il-prodott konċernat”).

               (17)

               Il-GOES jiġi prodott minn kojli ta' silikon ta' liga tal-azzar irrumblati bis-sħana ta' ħxuna differenti li l-istruttura tal-vina tagħhom hija diretta b'mod uniformi sabiex tippermetti konduttività manjetika bi grad għoli ta' effiċjenza. L-ineffiċjenzi fir-rigward tal-konduttività jissejħu “telf fil-qalba”, li huwa l-indikatur primarju tal-kwalità tal-prodott u li huwa espress f'W/kg. Il-GOES jista' jiġi prodott bħala GOES b'permeabbiltà għolja u bħala GOES regolari jew konvenzjonali. It-tipi b'permeabbiltà għolja jippermettu li jkun hemm anqas telf fil-qalba f'kull ħxuna partikolari tal-pjanċi. Barra minn hekk, it-tipi b'permeabbiltà għolja jistgħu jiġu prodotti bid-dominju rfinat (“DR”) anki meta jkollhom telf fil-qalba aktar baxx minħabba t-tinqix ta' linji rqaq fuq il-wiċċ tal-azzar.

               (18)

               Minkejja d-differenzi fil-permeabbiltà, il-ħxuna u l-wisa', it-tipi kollha tal-prodott konċernat jaqsmu l-istess karatteristiċi fiżiċi bażiċi u għandhom essenzjament l-istess użu bażiku.

               (19)

               Il-GOES jintuża l-aktar fit-tagħmir elettriku fejn il-fluss manjetiku jista' jkun ristrett biex jallinja ruħu fid-direzzjoni “orjentata”, bħal meta l-enerġija elettrika tiġi trażmessa fuq distanzi kbar. Għaldaqstant, il-prodott konċernat jintuża bħala materjal tal-qalba fit-transformers tal-enerġija u tad-distribuzzjoni.

               (20)

               Il-GOES jintuża wkoll f'reatturi tax-shunt, li jintużaw f'sistemi tat-trażmissjoni tal-enerġija b'vultaġġ għoli biex jistabbilizzaw il-vultaġġ matul il-varjazzjonijiet fit-tagħbija. Il-prodott konċernat jista' jintuża wkoll f'tagħmir li għandu transformers iżgħar, inklużi apparati domestiċi u tagħmir ajruspazjali, ajrunawtiku u elettroniku. Il-GOES jista' jintuża wkoll f'ġeneraturi kbar ta' prestazzjoni għolja meta d-disinn jippermetti li l-karatteristiċi manjetiċi direzzjonali jintużaw b'mod effiċjenti.

               (21)

               Il-GOES li għandu ħxuna ta' 0,16 mm jew anqas ma jifformax parti mill-prodott konċernat. Dawn il-GOES irqaq jinsabu ġeneralment fl-industriji tal-inġinerija tal-inġenji tal-ajru u medika. Il-GOES irqiq jiġi prodott minn pjanċi ordinarji tal-GOES li minnhom titneħħa l-kisja tal-ipproċessar u l-pjanċi jerġgħu jiġu rrumblati, moħmija mill-ġdid u miksijin mill-ġdid. Skont l-ilmentaturi huwa biss ammont verament żgħir ta' GOES irqaq li setgħu kienu importati fl-Unjoni mill-pajjiżi konċernati.

         2.2.   Il-prodott simili

               (22)

               L-investigazzjoni wriet li l-prodotti li ġejjin għandhom l-istess karatteristiċi fiżiċi bażiċi kif ukoll l-istess użi bażiċi:

                           (a)

                           il-prodott konċernat;

                           (b)

                           il-prodott immanifatturat u mibjugħ fis-suq domestiku tar-Russja, tal-Korea, tal-Ġappun, tar-RPĊ u tal-Istati Uniti;

                           (c)

                           il-prodott immanifatturat u mibjugħ fl-Unjoni mill-industrija tal-Unjoni.

               (23)

               Il-Kummissjoni għalhekk iddeċidiet b'mod provviżorju li dawn il-prodotti huma prodotti simili skont l-Artikolu 1(4) tar-Regolament bażiku.

         2.3.   Dikjarazzjonijiet u kjarifiki rigward l-ambitu tal-prodott

               (24)

               Żewġ produtturi esportaturi talbu li l-pjanċi tal-GOES maqtugħin f'forma biex jintużaw fit-transformers, magħrufin fl-industrija bħala “laminazzjonijiet”, ikunu esklużi mill-ambitu tal-prodott. Huma sostnew li l-prodott konċernat huwa mmanifatturat (u mibjugħ) f'kojli jew tulijiet dritti skont kif mitluba mill-konsumaturi tagħhom, filwaqt li l-laminazzjonijiet ma jikkondividux dawn il-karatteristiċi.

               (25)

               Il-Kummissjoni qablet li l-laminazzjonijiet jaqgħu barra l-ambitu tal-prodott minħabba li dawn diġà għandhom karatteristiċi li jidentifikawhom bħala parti minn transformer, bħal forom, daqsijiet u toqob speċifiċi. Għalhekk, ma jibqgħux sempliċementi prodotti rrumblati ċatt. Dawn il-laminazzjonijiet jaqgħu wkoll taħt kodiċi NM differenti.

               (26)

               Tliet produtturi esportaturi u utent wieħed sostnew li t-tipi b'permeabbiltà għolja u/jew DR b'telf fil-qalba ta' 0,90 W/kg jew anqas għandhom ikunu esklużi mill-ambitu tal-investigazzjoni. Huma argumentaw li t-tipi ta' prodotti bit-telf fil-qalba l-aktar baxx għandhom karatteristiċi u użi aħħarin sinifikattivament differenti, u għalhekk ma jinxtrawx mill-istess konsumaturi u ma jikkompetux ma' tipi oħrajn tal-prodott konċernat. Għalhekk, għandhom jitwettqu żewġ analiżijiet separati tad-dannu, il-kawżalità u l-interess tal-Unjoni.

               (27)

               Madankollu, il-prodott konċernat, irrispettivament mit-telf fil-qalba, huwa magħmul mill-istess materjal bażiku, għandu l-istess karatteristiċi bażiċi u għandu użi aħħarin komparabbli. L-utenti tal-Unjoni fl-istess ħin qegħdin jixtru l-prodott konċernat li għandu telf fil-qalba ta' 0,90 W/kg jew anqas kif ukoll il-prodott konċernat li għandu telf fil-qalba ogħla minn 0,90 W/kg. Dawn id-dikjarazzjonijiet għalhekk kienu miċħuda b'mod provviżorju u mingħajr preġudizzju biex jitwettaq eżami ulterjuri tal-kwistjoni ta' jekk ċerti tipi b'permeabbiltà għolja u/jew DR li għandhom partikularment għolja jistħoqqilhomx analiżi separata fl-istadju definittiv abbażi tal-informazjoni addizzjonali li trid tiġi sottomessa.

               (28)

               Produttur esportatur wieħed sostna li l-prodott konċernat b'wisa' ta' iżjed minn 1 150 mm għandu jkun eskluż mill-ambitu tal-prodott għaliex l-Industrija tal-Unjoni ma setgħetx timmanifattura l-prodott simili b'wisa' akbar minn 1 150 mm, filwaqt li huwa seta' jagħmel dan. Dawn il-prodotti b'wisa' kbira huma mitluba speċifikament minn ċerti konsumaturi għaliex jgħinu jnaqqsu t-telf tal-azzar matul il-qtugħ tal-kojl sħiħ f'tul skont l-ispeċifikazzjonijiet tal-konsumaturi.

               (29)

               Din it-talba għall-esklużjoni tal-prodott ma ġietx aċċettata. Il-fatt li l-prodott konċernat jista' jaqbeż b'ammont żgħir il-wisa' ta' 1 150 mm jew iżjed ma jagħmilx dawn l-oġġetti prodott separat li ma jaqax fl-ambitu tal-investigazzjoni. Minflok, it-tipi kollha tal-prodott konċernat jikkondividu l-istess karatteristiċi bażiċi fiżiċi u tekniċi u għandhom essenzjament l-istess użu bażiku minkejja d-differenzi fil-wisa'. Barra minn hekk, il-limitazzjoni tal-ambitu tal-investigazzjoni għal ċerti wisgħat jippermetti lill-produtturi esportaturi jevitaw il-miżuri tal-antidumping fis-seħħ.

               (30)

               Fl-aħħar nett, produttur esportatur wieħed u l-Missjoni Permanenti tal-Federazzjoni Russa għall-Unjoni argumentaw li minn naħa l-GOES esportat “tal-ewwel għażla” tagħhom (li kien aktar ċatt u kellu anqas truf iwweldjati) u min-naħa l-oħra l-GOES esportat “tat-tieni” u “t-tielet” għażla tagħhom (b'diversi difetti, għadd ta' truf iwweldjati u anqas ċatti) huma, skont il-prattika tal-Industrija Russa, mhux interkambjabbli bl-ebda mod (miż-żewġ naħat) u jikkostitwixxu prodotti differenti. Għalhekk, huma argumentaw li l-materjal “tat-tieni” u “tat-tielet għażla” tagħhom għandu jkun eskluż mill-ambitu tal-prodott.

               (31)

               Id-deskrizzjoni attwali u l-kodiċi NM tal-prodott konċernat jinkludu potenzjalment varjetà wiesgħa ta' tipi mill-perspettiva tal-kwalità. Madankollu l-produzzjoni ta' prodott ta' kwalità aktar baxxa kemm mill-produtturi tal-Unjoni kif ukoll dawk esportaturi hija inerenti għall-proċess tal-produzzjoni u t-tipi ta' kwalità aktar baxxa huma magħmulin mill-istess materjal bażiku u fuq l-istess tagħmir tal-produzzjoni. Dawn it-tipi ta' kwalità relattivament aktar baxxa jinbiegħu wkoll għall-użu fin-negozju tat-transformers, u jissodisfaw bi sħiħ id-definizzjoni tal-prodott konċernat. Għalhekk, il-Kummissjoni ċaħdet b'mod provviżorju din it-talba wkoll.

         3.   DUMPING

   3.1.   Metodoloġija ġenerali

               (32)

               Il-Kummissjoni tistabbilixxi fil-premessi minn (33) sa (43) hawn taħt il-metodoloġija ġenerali li użat għall-kalkoli tad-dumping. Fejn meħtieġ, kull kwistjoni speċifika għall-pajjiż jew għall-kumpanija rilevanti għal dawn il-kalkoli huma indirizzati fit-taqsimiet speċifiċi għall-pajjiż ta' hawn taħt.

         3.1.1.   Il-valur normali

               (33)

               Il-Kummissjoni l-ewwel eżaminat jekk il-volum totali ta' bejgħ domestiku ta' kull produttur esportatur li kkoopera kienx rappreżentattiv, skont l-Artikolu 2(2) tar-Regolament bażiku. Il-bejgħ domestiku jkun rappreżentattiv jekk it-total tal-volum tal-bejgħ domestiku tal-prodott simili lill-konsumaturi indipendenti fis-suq domestiku għal kull produttur esportatur jirrappreżenta mill-anqas 5 % tal-volum totali tal-bejgħ għall-esportazzjoni tiegħu tal-prodott konċernat lill-Unjoni matul il-perjodu tal-investigazzjoni.

               (34)

               Il-Kummissjoni mbagħad identifikat it-tipi ta' prodott mibjugħin fis-suq domestiku li kienu identiċi jew komparabbli mat-tipi ta' prodotti mibjugħin għall-esportazzjoni lejn l-Unjoni u eżaminat jekk il-bejgħ domestiku minn kull produttur esportatur li kkoopera għal kull tip ta' prodott kienx rappreżentattiv, skont l-Artikolu 2(2) tar-Regolament bażiku. Il-bejgħ domestiku ta' tip ta' prodott huwa rappreżentattiv jekk il-volum totali ta' bejgħ domestiku ta' dak it-tip ta' prodott lil konsumaturi indipendenti matul il-perjodu tal-investigazzjoni jirrappreżenta mill-anqas 5 % tal-volum totali tal-bejgħ għall-esportazzjoni lejn l-Unjoni tat-tip ta' prodott identiku jew komparabbli.

               (35)

               Imbagħad il-Kummissjoni ddefiniet il-proporzjon tal-bejgħ profittabbli lill-konsumaturi indipendenti fis-suq domestiku għal kull tip ta' prodott matul il-perjodu tal-investigazzjoni biex tiddeċiedi jekk tużax il-prezz tal-bejgħ domestiku reali għall-kalkolu tal-valur normali, skont l-Artikolu 2(4) tar-Regolament bażiku.

               (36)

               Il-valur normali huwa bbażat fuq il-prezz domestiku reali għal kull tip ta' prodott, irrispettivament minn jekk dan il-bejgħ huwiex profittabbli jew le, jekk:

                           (a)

                           il-volum tal-bejgħ tat-tip ta' prodott, mibjugħ bi prezz tal-bejgħ nett daqs jew ogħla mill-ispiża kalkolata tal-produzzjoni, irrappreżenta aktar minn 80 % tal-volum totali tal-bejgħ ta' dan it-tip ta' prodott; u

                           (b)

                           il-prezz tal-bejgħ medju ponderat ta' dak it-tip ta' prodott hu daqs jew ogħla mill-ispiża tal-produzzjoni għal kull unità.

               (37)

               F'dan il-każ, il-valur normali huwa l-medja ponderata tal-prezzijiet tal-bejgħ domestiku kollu ta' dak it-tip ta' prodott matul il-perjodu tal-investigazzjoni.

               (38)

               Il-valur normali huwa bbażat fuq il-prezz domestiku reali għal kull tip ta' prodott tal-bejgħ domestiku profittabbli biss tat-tipi tal-prodott matul il-perjodu tal-investigazzjoni, jekk:

                           (a)

                           il-volum tal-bejgħ profittabbli tat-tip tal-prodott jirrappreżenta 80 % jew anqas tal-volum totali tal-bejgħ ta' dan it-tip; jew

                           (b)

                           il-prezz medju ponderat ta' dan it-tip ta' prodott huwa anqas mill-ispiża tal-produzzjoni għal kull unità.

               (39)

               Fejn ma kien hemm l-ebda jew ma kienx hemm biżżejjed bejgħ ta' tip tal-prodott simili fil-perkors normali tal-kummerċ, jew fejn tip ta' prodott ma nbigħx fi kwantitajiet rappreżentattivi fis-suq domestiku, il-Kummissjoni ħadmet il-valur normali skont l-Artikolu 2(3) u (6) tar-Regolament bażiku.

               (40)

               Il-valur normali nħadem billi żdied dan li ġej mal-ispiża medja tal-produzzjoni tal-prodott simili ta' kull produttur esportatur li kkoopera matul il-perjodu tal-investigazzjoni:

                           (a)

                           l-ispejjeż tal-bejgħ, ġenerali u amministrattivi medji ponderati (“selling, general and administrative — SG&A”) imġarrbin minn kull produttur esportatur li kkoopera mill-bejgħ domestiku tal-prodott simili, fil-perkors ordinarju tal-kummerċ, matul il-perjodu tal-investigazzjoni; u

                           (b)

                           il-profitt medju ponderat magħmul minn kull prodottur esportatur li kkoopera mill-bejgħ domestiku tal-prodott simili, fil-perkors ordinarju tal-kummerċ, matul il-perjodu tal-investigazzjoni.

         3.1.2.   Il-prezz tal-esportazzjoni

               (41)

               Il-produtturi esportaturi esportaw lejn l-Unjoni jew direttament lil konsumaturi indipendenti jew permezz ta' kumpaniji relatati li jaġixxu bħala importaturi.

               (42)

               Meta l-produtturi esportaturi esportaw il-prodott ikkonċernat direttament lill-konsumaturi indipendenti fl-Unjoni, inkluż permezz ta' kummerċjanti, il-prezz tal-esportazzjoni kien stabbilit fuq il-bażi tal-prezzijiet reali li tħallsu jew li pagabbli għall-prodott konċernat meta nbiegħ għall-esportazzjoni lejn l-Unjoni, skont l-Artikolu 2(8) tar-Regolament bażiku.

               (43)

               Meta l-produtturi esportaturi esportaw il-prodott konċernat lejn l-Unjoni permezz ta' kumpanija relatata li taġixxi bħala importatur, il-prezz tal-esportazzjoni nħadem fuq il-bażi tal-prezz li bih il-prodott importat reġa' nbiegħ għall-ewwel darba lill-konsumaturi indipendenti fl-Unjoni, skont l-Artikolu 2(9) tar-Regolament bażiku. Il-prezz tal-esportazzjoni nħadem ukoll, skont l-istess Artikolu, meta l-prodott konċernat ma reġax inbiegħ fil-kundizzjoni li kien importat fiha. F'każijiet bħal dawn, l-aġġustamenti tal-prezz saru għall-ispejjeż kollha li ġġarrbu bejn l-importazzjoni u l-bejgħ mill-ġdid, inkluż l-ispejjeż SG&A, u għall-profitti.

         3.1.3.   Tqabbil

               (44)

               Il-Kummissjoni qabblet il-valur normali u l-prezz tal-esportazzjoni tal-produtturi esportaturi fuq il-bażi tal-prezz mill-fabbrika.

               (45)

               Fejn dan kien iġġustifikat mill-ħtieġa li jiġi żgurat tqabbil ġust, il-Kummissjoni aġġustat il-valur normali u/jew il-prezz tal-esportazzjoni għad-differenzi li jaffettwaw il-prezzijiet u l-paragunabbiltà tal-prezzijiet skont l-Artikolu 2(10) tar-Regolament bażiku.

         3.2.   Ir-Repubblika tal-Korea

               (46)

               L-uniku produttur esportatur mill-Korea, POSCO, ikkoopera bis-sħiħ mal-investigazzjoni tal-Kummissjoni. POSCO uża netwerk kumpless ta' kanali tal-bejgħ biex ibigħ il-prodott konċernat fl-UE u fs-suq domestiku tagħhom.

         3.2.1.   Il-valur normali

               (47)

               Il-valur normali għall-produttur esportatur uniku kien stabbilit f'konformità mal-metodoloġija ġenerali stabbilita fit-Taqsima 3.1.1. hawn fuq. Bħala riżultat ta' dan, il-valur normali għall-maġġoranza tat-tipi ta' prodotti esportati lejn l-Unjoni kien ibbażat fuq il-prezz domestiku. Il-valur normali għall-bqija tat-tipi nħadem.

         3.2.2.   Il-prezz tal-esportazzjoni

               (48)

               L-uniku produttur esportatur esporta lejn l-Unjoni direttament; permezz ta' kumpaniji kummerċjali fil-Korea; u permezz ta' kumpaniji relatati li jaġixxu bħala importaturi li jinsabu fl-Unjoni. Għal dawk l-esportazzjonijiet li saru permezz ta' importaturi fl-Unjoni, il-prezz tal-esportazzjoni nħadem fuq il-bażi tal-Artikolu 2(9) tar-Regolament bażiku.

               (49)

               Inkella, il-prezz tal-esportazzjoni ġie stabbilit bl-użu tal-metodoloġija ġenerali stabbilita fit-Taqsima 3.1.2. hawn fuq.

               (50)

               Il-produttur esportatur sostna li kien jifforma entità ekonomika waħda mal-kumpaniji tal-kummerċ tiegħu u l-kumpaniji relatati tiegħu fl-Unjoni u għalhekk ma kien meħtieġ l-ebda aġġustament skont l-Artikolu 2(9) biex jiġi ddeterminat il-prezz tal-esportazzjoni.

               (51)

               Skont l-Artikolu 2(9) tar-Regolament bażiku, fejn hemm assoċjazzjoni bejn il-produttur esportatur u l-importaturi relatati, il-prezz tal-esportazzjoni ma jitqiesx kredibbli. Ma hemm l-ebda kitba fl-Artikolu 2(9) tar-Regolament bażiku li:

                           —

                           tagħmel differenza bejn it-tipi differenti ta' assoċjazzjoni,

                           —

                           tippreskrivi l-grad ta' kontroll jew integrazzjoni biex jiġu applikati l-aġġustamenti, jew

                           —

                           li tipprekludi l-applikabbiltà ta' aġġustamenti bħal dawn fejn teżisti entità ekonomika unika.

               (52)

               Għalhekk, jidher ċar li l-forma ta' assoċjazzjoni ma jista' jkollha l-ebda impatt fuq l-applikabbiltà tal-aġġustamenti li għandhom l-għan li jagħmlu l-prezz tal-esportazzjoni kredibbli. Aġġustamenti bħal dawn huma obbligatori meta l-prezz irid jinħadem.

               (53)

               Il-Kummissjoni vverifikat li POSCO Germany u POSCO Italy wettqu l-funzjonijiet kollha li normalment jitwettqu mill-importaturi relatati fl-Unjoni. Mhux qiegħed jiġi kkontestat li POSCO Germany u POSCO Italy aġixxew bħala importaturi relatati għall-produttur espotatur Korean.

               (54)

               Il-Kummissjoni għalhekk ikkonkludiet li hemm assoċjazzjoni bejn il-produttur esportatur u l-importaturi u applikat l-aġġustamenti preskritti għall-ispejjeż kollha mġarrba bejn l-importazzjoni u l-bejgħ mill-ġdid u għal profitt raġonevoli sabiex tistabbilixxi prezz tal-importazzjoni kredibbli. It-talba kienet għalhekk miċħuda.

         3.2.3.   Tqabbil

               (55)

               Il-Kummissjoni qabblet il-valur normali u l-prezz tal-esportazzjoni tal-produttur esportatur uniku fuq il-bażi tal-prezz mill-fabbrika.

               (56)

               Meta dan kien iġġustifikat mill-ħtieġa li jiġi żgurat tqabbil ġust, il-Kummissjoni aġġustat il-valur normali u/jew il-prezz tal-esportazzjoni għad-differenzi li jaffettwaw il-paragunabbiltà tal-prezzijiet skont l-Artikolu 2(10) tar-Regolament bażiku. Twettqu aġġustamenti għall-ispejjeż tat-trasport, il-maniġġ, l-imballaġġ u l-kreditu u l-imposti tal-bank.

               (57)

               Il-produttur esportatur għamel talba taħt l-Artikolu 2(10)(d)(i) tar-Regolament bażiku għal livell ta' aġġustament tal-kummerċ, fejn argumenta li l-bejgħ domestiku kollu tiegħu sar lill-utenti aħħarin, filwaqt li l-bejgħ għall-esportazzjoni kollu tiegħu lejn l-Unjoni kien lil kummerċjanti relatati jew mhux relatati.

               (58)

               Il-produttur esportatur madankollu ma seta' juri l-ebda differenza fil-prezz konsistenti u distinti għal livelli differenti ta' kummerċ, la fis-suq domestiku u laqnas tal-esportazzjoni. Din it-talba għaldaqstant ma setgħetx tintlaqa'.

               (59)

               Sussegwentement, il-produttur esportatur talab aġġustament skont l-Artikolu 2(10)(d)(ii) tar-Regolament bażiku. Il-Kummissjoni ma tistax tilqa' din it-talba lanqas minħabba li l-esportazzjonijiet lejn l-Unjoni saru permezz ta' kumpaniji relatati u mbagħad lil utenti aħħarin mhux relatati, u għalhekk il-livell ta' kummerċ tal-esportazzjonijiet u l-bejgħ domestiku kien l-istess.

         3.2.4.   Marġini tad-dumping

               (60)

               Għall-produttur esportatur uniku, il-Kummissjoni qabblet il-valur normali medju ponderat ta' kull tip ta' prodott simili mal-prezz tal-esportazzjoni medju ponderat tat-tip korrispondenti tal-prodott konċernat, skont l-Artikolu 2(11) u (12) tar-Regolament bażiku.

               (61)

               Il-livell ta' kooperazzjoni mill-Korea kien għoli minħabba li l-importazzjonijiet tal-produttur esportatur li kkoopera jammontaw għal madwar 100 % tal-esportazzjonijiet totali lejn l-Unjoni matul il-perjodu tal-investigazzjoni. Fuq din il-bażi, il-Kummissjoni stabbiliet il-marġni tad-dumping għall-pajjiż kollha fl-istess livell bħal dak għall-produttur esportatur uniku.

               (62)

               Il-marġnijiet proviżorji tad-dumping, mogħtija bħala perċentwal tal-prezz CIF fil-fruntiera tal-Unjoni, bid-dazju mhux imħallas, huma kif ġej:

                           Kumpanija

                           Marġini proviżorju tad-dumping

                           POSCO

                           22,8 %

                           Il-kumpaniji l-oħrajn kollha

                           22,8 %

         3.3.   Ir-Repubblika tal-Poplu taċ-Ċina

               (63)

               Żewġ produtturi esportaturi, Baosteel u WISCO, ikkooperaw mal-investigazzjoni u b'hekk irrappreżentaw madwar 100 % tal-esportazzjonijiet kollha lejn l-UE. Iż-żewġ kumpaniji esportaw lejn l-UE permezz ta' importaturi relatati fl-Unjoni

               (64)

               L-ebda wieħed mill-produtturi esportaturi li kkooperaw fir-RPĊ ma talab trattament ta' ekonomija tas-suq. Għalhekk, il-valur normali kien determinat fuq il-bażi tal-prezz jew il-valur maħdum f'pajjiż terz b'ekonomija tas-suq (“il-pajjiż analogu”) skont l-Artikolu 2(7)(a) tar-Regolament bażiku.

         3.3.1.   Il-pajjiż analogu

               (65)

               Fin-Notifika ta' Bidu, il-Kummissjoni infurmat lill-partijiet interessati li pproponiet ir-Repubblika tal-Korea bħala pajjiż analogu xieraq u stidnithom jikkummentaw. Parti waħda sostniet li l-Korea ma tikkostitwixxix pajjiż analogu xieraq u ssuġġeriet li minflok tintuża r-Russja.

               (66)

               Is-suq domestiku tar-Russja huwa relattivament magħluq u dominat minn grupp uniku ta' produtturi wieħed. Is-sehem tas-suq tal-importazzjonijiet huwa baxx ħafna (anqas minn 5 % fl-2013) u r-Russja għandha dazji tal-importazzjoni fuq il-GOES (5 %). Barra minn hekk, it-tip/grad tal-GOES Russu mhuwiex komparabbli mal-esportazzjonijiet tal-GOES Ċiniżi lejn l-Unjoni. Għalhekk, ir-Russja ma tqisitx li kienet pajjiż analogu xieraq.

               (67)

               Kif intlaq fin-Notifika ta' Bidu, il-Kummissjoni eżaminat ukoll jekk kwalunkwe mill-pajjiżi l-oħrajn konċernati, jew kull pajjiż terz ieħor b'ekonomija tas-suq li fih jiġi mmanifatturat il-GOES, jistax jikkostitwixxi pajjiż analogu xieraq. Skont l-informazzjoni disponibbli għall-Kummissjoni, l-uniċi pajjiżi minbarra l-pajjiżi konċernati li jimmanifatturaw il-GOES huma l-Brażil u l-Indja.

               (68)

               Kemm il-Brażil kif ukoll l-Indja għandhom produttur wieħed biss tal-GOES u kull wieħed minnhom qiegħed jimmanifattura tipi ta' prodott li mhumiex komparabbli mat-tipi mmanifatturati u esportati mill-produtturi esportaturi li kkooperaw fir-RPĊ. Barra minn hekk, iż-żewġ pajjiżi jimponu dazji tal-importazzjoni fuq il-GOES u, b'mod partikolari l-Indja hija prinċipalment pajjiż importatur bi produzzjoni domestika negliġibbli. Għalhekk, la l-Brażil u lanqas l-Indja ma tqiesu li kienu pajjiż analogu xieraq.

               (69)

               Fir-rigward tal-Ġappun u l-Istati Uniti, l-eżami żvela li ż-żewġt iswieq huma ddominati minn żewġ produtturi domestiċi u li jimportaw kwantitajiet żgħar. Għalhekk, kemm is-suq domestiku Ġappuniż kif ukoll dak tal-Istati Uniti jistgħu jitqiesu li huma relattivament magħluqin għall-kompetizzjoni.

               (70)

               Sa fejn hija kkonċernata l-Korea, is-suq domestiku għall-GOES huwa relattivament miftuħ fejn l-importazzjonijiet għandhom sehem imdaqqas mis-suq (aktar minn 20 % fl-2013). Il-produttur Korean huwa produttur kbir bi kwantitajiet estensivi ta' bejgħ domestiku u għall-esportazzjoni. Dan jipproduċi tipi simili għal prodott bħal dawk esportati lejn l-Unjoni mill-produtturi Ċiniżi. Ma hemmx dazju doganali fuq l-importazzjonijiet tal-GOES mill-Unjoni, ir-RPĊ u l-Ġappun.

               (71)

               F'dan l-istadju tal-proċediment il-Kummissjoni kkonkludiet li r-Repubblika tal-Korea hija l-pajjiż analogu l-aktar xieraq skont l-Artikolu 2(7)(a) tar-Regolament bażiku.

         3.3.2.   Il-valur normali

               (72)

               Kif imsemmi hawn fuq (il-premessa (64)), il-valur normali għaż-żewġ produtturi esportaturi fir-RPĊ kien determinat fuq il-bażi tal-prezz jew il-valur normali maħdum fil-pajjiż analogu, f'dan il-każ fil-Korea, skont l-Artikolu 2(7)(a) tar-Regolament bażiku.

         3.3.3.   Il-prezz tal-esportazzjoni

               (73)

               Il-produtturi esportaturi esportaw lejn l-Unjoni permezz ta' kummerċjanti u importaturi li jinsabu kemm fir-RPĊ kif ukoll fl-Unjoni.

               (74)

               Il-prezz tal-esportazzjoni għalhekk ġie stabbilit fuq il-bażi tal-prezz li bih il-prodott importat reġa' nbiegħ għall-ewwel darba lill-konsumaturi indipendenti fl-Unjoni, skont l-Artikolu 2(9) tar-Regolament bażiku. F'dan il-każ, l-aġġustamenti tal-prezz saru għall-ispejjeż kollha li ġġarrbu bejn l-importazzjoni u l-bejgħ mill-ġdid, inklużi l-ispejjeż SG&A, u għal profitt li sar minn importatur mhux relatat.

         3.3.4.   Tqabbil

               (75)

               Il-Kummissjoni qabblet il-valur normali kif stabbilit fil-pajjiż analogu mal-prezz tal-esportazzjoni tal-produtturi esportaturi fir-RPĊ fuq il-bażi tal-prezz mill-fabbrika.

               (76)

               Għal produttur esportatur wieħed, kien hemm tip ta' prodott wieħed li ma setax jitqabbel mat-tipi ta' prodotti mmanifatturati mill-produttur Korean. Dan kien minħabba t-telf fil-qalba ta' dak it-tip ta' prodott partikolari. F'dan il-każ, il-prezz tal-esportazzjoni kien imqabbel mal-valur normali tal-prodott li l-aktar jixbħu, fejn tqabblu l-karatteristiċi kollha iżda bl-eqreb telf fil-qalba possibbli.

               (77)

               Fejn dan kien iġġustifikat mill-ħtieġa li jiġi żgurat tqabbil ġust, il-Kummissjoni aġġustat il-valur normali u/jew il-prezz tal-esportazzjoni għad-differenzi li jaffettwaw il-prezzijiet u l-paragunabbiltà tal-prezzijiet skont l-Artikolu 2(10) tar-Regolament bażiku. Twettqu aġġustamenti għall-ispejjeż tat-trasport, tal-kreditu, tal-maniġġ u tat-tagħbija, l-imballaġġ u l-imposti tal-bank.

               (78)

               Il-valur normali kien aġġustat sabiex ikun żgurat li dan kien espress fl-istess livell ta' tassazzjoni bħall-prezz tal-esportazzjoni, minħabba li parti mill-VAT imposta fuq l-esportazzjoni tal-GOES mir-RPĊ ma kinitx rimborżata lill-kumpaniji konċernati matul il-perjodu tal-investigazzjoni.

         3.3.5.   Il-marġnijiet tad-dumping

               (79)

               Għal kull wieħed mill-produtturi esportaturi li kkooperaw, il-Kummissjoni qabblet il-valur normali medju ponderat ta' kull tip tal-prodott simili fil-pajjiż analogu mal-prezz tal-esportazzjoni medju ponderat tat-tip li jikkorrispondi mal-prodott konċernat, skont l-Artikolu 2(11) u (12) tar-Regolament bażiku.

               (80)

               Fuq il-bażi tat-tweġibiet tagħhom għall-kwestjonarju, il-Kummissjoni stabbiliet li ż-żewġ kumpaniji kienu relatati permezz ta' sjieda komuni.

               (81)

               Għalhekk kien stabbilit marġni tad-dumping uniku għaż-żewġ kumpaniji fuq il-bażi tal-medja peżata tal-marġnijiet tad-dumping individwali tagħhom.

               (82)

               Il-livell ta' kooperazzjoni huwa għoli minħabba li l-importazzjonijiet tal-produtturi esportaturi li kkooperaw ikopru 100 % tal-esportazzjonijiet totali mir-RPĊ lejn l-Unjoni matul il-perjodu tal-investigazzjoni. Fuq din il-bażi l-Kummissjoni speċifikat il-marġni tad-dumping għall-pajjiż kollu fil-livell tal-marġni tad-dumping stabbilit għaż-żewġ produtturi esportaturi li kkooperaw. Il-marġnijiet provviżorji tad-dumping mogħtija bħala perċentwal tal-prezz CIF fil-fruntiera tal-Unjoni, bid-dazju mhux imħallas, huma kif ġej:

                           Kumpanija

                           Marġini provviżorju tad-dumping

                           Baoshan Iron & Steel Co., Ltd u Wuhan Iron and Steel Company Limited

                           28,7 %

                           Il-kumpaniji l-oħrajn kollha

                           28,7 %

         3.4.   Il-Ġappun

               (83)

               Kien hemm żewġ produtturi esportaturi fil-Ġappun matul il-perjodu tal-investigazzjoni, JFE Steel Corporation u Nippon Steel & Sumitomo Metal One Corporation. Iż-żewġ produtturi esportaturi kkooperaw. Il-bejgħ lis-suq tal-Unjoni minn wieħed mill-produtturi esportaturi sar permezz ta' kummerċjant fil-Ġappun. Il-produttur esportatur l-ieħor esporta l-aktar lejn l-Unjoni kojli mhux ipproċessati (mhux maqtugħin) li kienu pproċessati ulterjorament (maqtugħin) mill-parti relatata tiegħu fl-Unjoni. L-istess produttur esportatur importa wkoll il-prodott konċernat permezz ta' importatur relatat fl-Unjoni. Fis-suq domestiku, iż-żewġ produtturi esportaturi biegħu l-prodott konċernat kemm direttament kif ukoll permezz ta' kummerċjanti relatati u mhux relatati.

         3.4.1.   Il-valur normali

               (84)

               Ibbażat fuq il-metodoloġija ġenerali deskritta fit-Taqsima 3.1.1., hawn fuq, il-Kummissjoni stabbiliet li għal wieħed mill-produtturi esportaturi l-ebda mit-tipi ta' prodotti mibjugħin fis-suq domestiku ma kien rappreżentattiv skont it-tifsira tal-Artikolu 2(2) tar-Regolament bażiku. Għalhekk, għal dan il-produttur esportatur, il-valur normali kien maħdum għat-tipi kollha tal-prodott.

               (85)

               Għall-produttur esportatur l-ieħor, il-Kummissjoni stabbiliet li iżjed minn nofs it-tipi tal-prodott mibjugħin għall-esportazzjoni lejn l-Unjoni setgħu jitqabblu mal-bejgħ domestiku rappreżentattiv ta' dawn it-tipi ta' prodott. Għalhekk, għal dawn it-tipi ta' prodott intuża l-prezz tal-bejgħ domestiku reali għall-kalkolu tal-valur normali, skont il-metodoloġija ġenerali. Għall-bqija tat-tipi ta' prodott l-valur normali nħadem.

         3.4.2.   Il-prezz tal-esportazzjoni

               (86)

               Wieħed mill-produtturi esportaturi biegħ il-prodott konċernat għall-esportazzjoni lejn l-Unjoni permezz ta' kummerċjant mhux relatat fil-Ġappun. Għalhekk il-prezz tal-esportazzjoni ġie stabbilit fuq il-bażi tal-prezzijiet tal-esportazzjoni li tħallsu jew kienu pagabbli, skont l-Artikolu 2(8) tar-Regolament bażiku. Id-dejta verifikata ta' dan il-kummerċjant mhux relatat intużat sabiex jiġi stabbilit il-valur CIF tal-esportazzjonijiet.

               (87)

               Il-produttur esportatur l-ieħor biegħ il-prodott ikkonċernat permezz ta' kummerċjanti relatati fl-Unjoni. Madankollu, il-maġġoranza tat-tipi ta' prodotti ma reġgħux inbiegħu fl-istess kundizzjonijiet li kienu importati fihom minħabba li ġew ipproċessati ulterjorament (maqtugħin) minn parti relatati. Għalhekk, il-Kummissjoni stabbiliet il-prezz tal-esportazzjoni tal-kojli mhux ipproċessati (mhux maqtugħin) tal-esportazzjonijiet skont l-Artikolu 2(9) tar-Regolament bażiku billi aġġustat il-prezz li bih il-prodott importat reġa' nbiegħ għall-ewwel darba lil konsumaturi indipendenti fl-Unjoni bl-ispejjeż kollha mġarrba bejn l-importazzjoni u l-bejgħ mill-ġdid inklużi l-ispejjeż tal-ipproċessar fl-Unjoni, aġġustati kif dovut bit-telf fil-piż minħabba l-operazzjoni tal-qtugħ, l-ispejjeż SG&A, u għall-profitt, sabiex il-prezz jinġieb lura għall-prezz tal-kojla mhux ipproċessata (mhux maqtugħa). Intuża l-livell tal-profitt ta' importatur mhux relatat minħabba n-nuqqas ta' kwalunkwe valur referenzjali ieħor raġonevoli.

               (88)

               Għat-tipi ta' prodott mibjugħin fl-istess kundizzjonijiet li fihom kienu importati permezz ta' importatur relatati, jiġifieri meta ma kienx hemm ipproċessar ulterjuri fl-Unjoni, il-prezz tal-esportazzjoni kien stabbilit skont l-Artikolu 2(9) tar-Regolament bażiku bl-aġġustament tal-prezz li bih il-prodott importat reġa' nbiegħ għall-ewwel darba lil konsumaturi indipendenti fl-Unjoni bl-ispejjeż kollha mġarrba bejn l-importazzjoni u l-bejgħ mill-ġdid, inklużi l-ispejjeż SG&A, u għall-profitt ta' importatur mhux relatat.

         3.4.3.   Tqabbil

               (89)

               Il-Kummissjoni qabblet il-valur normali u l-prezz tal-esportazzjoni tal-produtturi esportaturi fuq il-bażi tal-prezz mill-fabbrika.

               (90)

               Meta dan kien iġġustifikat mill-ħtieġa li jiġi żgurat tqabbil ġust, il-Kummissjoni aġġustat il-valur normali u/jew il-prezz tal-esportazzjoni għad-differenzi li jaffettwaw il-prezzijiet u l-paragunabbiltà tal-prezzijiet skont l-Artikolu 2(10) tar-Regolament bażiku. Twettqu aġġustamenti għall-Kummissjoni, l-ispejjeż tat-trasport, l-ispejjeż tal-kreditu, l-imposti tal-bank, l-ispejjeż tal-maniġġ u tat-tagħbija u tal-imballaġġ.

               (91)

               Il-produttur esportatur għamel talba skont l-Artikolu 2(10)(d)(i) tar-Regolament bażiku għal livell ta' aġġustament tal-kummerċ, fejn argumenta li kważi l-bejgħ domestiku kollu tiegħu sar lill-utenti aħħarin, filwaqt li nofs il-bejgħ għall-esportazzjoni tiegħu lejn l-Unjoni kien lil kumpaniji tal-kummerċ relatati jew mhux relatati.

               (92)

               Il-Kummissjoni sabet li t-talba ma kinitx sostanzjata biżżejjed. Għaldaqstant din it-talba kienet miċħuda.

         3.4.4.   Il-marġnijiet tad-dumping

               (93)

               Għall-produtturi esportaturi li kkooperaw, il-Kummissjoni qabblet il-valur normali medju ponderat ta' kull tip ta' prodott simili mal-prezz tal-esportazzjoni medju ponderat tat-tip korrispondenti tal-prodott konċernat, skont l-Artikolu 2(11) u (12) tar-Regolament bażiku.

               (94)

               Il-livell ta' kooperazzjoni f'dan il-każ huwa għoli minħabba li l-importazzjonijiet tal-produtturi esportaturi li kkooperaw kienu jikkostitwixxu 100 % tal-esportazzjonijiet totali mill-Ġappun lejn l-Unjoni matul il-perjodu tal-investigazzjoni. Fuq din il-bażi, il-Kummissjoni ddeċidiet li tistabbilixxi l-marġni tad-dumping għall-pajjiż fil-livell tal-kumpanija li kkooperat bl-ogħla marġni tad-dumping.

               (95)

               Il-marġnijiet proviżorji tad-dumping mogħtija bħala perċentwal tal-prezz CIF fil-fruntiera tal-Unjoni, bid-dazju mhux imħallas, huma kif ġej:

                           Kumpanija

                           Marġini provviżorju tad-dumping

                           JFE Steel Corporation

                           47,1 %

                           Nippon Steel & Sumitomo Metal One Corporation

                           52,2 %

                           Il-kumpaniji l-oħrajn kollha

                           52,2 %

         3.5.   Il-Federazzjoni Russa

               (96)

               L-investigazzjoni wriet li l-Grupp NLMK biss immanifattura l-prodott konċernat fir-Russja. Iż-żewġ produtturi esportaturi fil-grupp, OJSC Novolipetsk Steel u VIZ Steel, ikkooperaw. Il-bejgħ fis-suq tal-Unjoni sar kollu permezz ta' kummerċjant relatat fl-Iżvizzera. Il-bejgħ fis-suq domestiku sar direttament lil partijiet indipendenti.

               (97)

               Minħabba li ġiet ipprovduta dejta separatament għall-produtturi esportaturi msemmija hawn fuq, il-kalkoli tad-dumping saru għal kull kumpanija u mbagħad ġie kkalkolat marġni medju ponderat għall-grupp sħiħ.

         3.5.1.   Il-valur normali

               (98)

               Il-Kummissjoni stabbiliet li l-akbar tip ta' prodott mibjugħ għall-esportazzjoni lejn l-Unjoni seta' jitqabbel mal-bejgħ domestiku rappreżentattiv ta' dan it-tip ta' prodott u li dan il-bejgħ domestiku sar matul il-perkors normali tal-kummerċ. Għalhekk, għal dan it-tip ta' prodott intuża l-prezz tal-bejgħ domestiku reali għall-kalkolu tal-valur normali, skont il-metodoloġija ġenerali deskritta hawn fuq fis-Taqsima 3.1.1. Għall-bqija tat-tipi tal-prodott il-valur normali nħadem.

               (99)

               Il-produtturi Russi huma kumpanij integrati sal-punt li l-kumpaniji tal-gruppi wettqu l-estrazzjoni u fornew il-minerali tal-ħadid u materjali oħrajn mhux ipproċessati lill-kumpaniji tal-grupp li jipproduċu l-GOES. Il-grupp ta' produtturi esportati sostna li l-Artikolu 2(5) tar-Regolament bażiku ma għandux jintuża biex jitwettqu aġġustamenti fl-ispejjeż tal-produzzjoni minħabba li l-bejgħ intern ta' dawn il-materji primi sar bil-prezzijiet tas-suq. Ġie deċiż provviżorjament li ma għandu jsir l-ebda aġġustament peress li l-bejgħ ta' din il-materja prima fil-Grupp sar bi prezzijiet simili għal dawk mibjugħa esternament.

         3.5.2.   Il-prezz tal-esportazzjoni

               (100)

               Minħabba li ż-żewġ produtturi esportaturi esportaw il-prodott konċernat lejn l-Unjoni permezz ta' kumpanija relatata li taġixxi bħala importatur, il-prezz tal-esportazzjoni ġie stabbilit fuq il-bażi tal-prezz li bih il-prodott importat reġa' nbiegħ għall-ewwel darba lill-konsumaturi indipendenti fl-Unjoni, skont l-Artikolu 2(9) tar-Regolament bażiku. F'dan il-każ, l-aġġustamenti tal-prezz saru għall-ispejjeż kollha li ġġarrbu bejn l-importazzjoni u l-bejgħ mill-ġdid, inkluż l-ispejjeż SG&A, u għall-profitt ta' importatur mhux relatat.

         3.5.3.   Tqabbil

               (101)

               Il-Kummissjoni qabblet il-valur normali u l-prezz tal-esportazzjoni taż-żewġ produtturi esportaturi relatati fuq il-bażi tal-prezz mill-fabbrika.

               (102)

               Meta dan kien iġġustifikat mill-ħtieġa li jiġi żgurat tqabbil ġust, il-Kummissjoni aġġustat il-valur normali u/jew il-prezz tal-esportazzjoni għad-differenzi li jaffettwaw il-prezzijiet u l-paragunabbiltà tal-prezzijiet skont l-Artikolu 2(10) tar-Regolament bażiku. Saru aġġustamenti għat-trasport, l-assigurazzjoni, l-ispejjeż tal-kreditu u l-kummissjonijiet.

         3.5.4.   Il-marġnijiet tad-dumping

               (103)

               Għaż-żewġ produtturi esportaturi relatati, il-Kummissjoni qabblet il-valur normali medju ponderat ta' kull tip tal-prodott simili mal-prezz tal-esportazzjoni medju ponderat tat-tip korrispondenti tat-tip ta' prodott konċernat, skont l-Artikolu 2(11) u (12) tar-Regolament bażiku. Kien f'dan l-istadju li l-kalkoli tad-dumping taż-żewġ produtturi esportaturi relatati kienu konsolidati biex jiġi kkalkolat marġni medju ponderat għall-grupp NLMK.

               (104)

               Il-livell ta' kooperazzjoni fir-Russja huwa għoli minħabba li l-importazzjonijiet tal-produtturi esportaturi li kkooperaw jammontaw għal 100 % tal-esportazzjonijiet totali lejn l-Unjoni matul il-perjodu tal-investigazzjoni. Fuq din il-bażi, il-Kummissjoni ddeċidiet li tibbaża l-marġni tad-dumping għall-pajjiż kollu fil-livell tal-grupp NLMK.

               (105)

               Il-marġnijiet provviżorji tad-dumping mogħtija bħala perċentwal tal-prezz CIF fil-fruntiera tal-Unjoni, bid-dazju mhux imħallas, huma kif ġej:

                           Kumpanija

                           Marġini provviżorju tad-dumping

                           Grupp NLMK

                           29,0 %

                           Il-kumpaniji l-oħrajn kollha

                           29,0 %

         3.6.   L-Istati Uniti tal-Amerka

               (106)

               L-uniku produttur esportatur li kkoopera biegħ il-prodott konċernat lis-suq tal-Unjoni permezz ta' importatur relatat fin-Netherlands. Il-bejgħ fis-suq domestiku sar direttament lil partijiet indipendenti.

         3.6.1.   Il-valur normali

               (107)

               Abbażi tal-metodoloġija ġenerali deskritta fit-Taqsima 3.1.1., il-Kummissjoni stabbiliet li għall-maġġoranza tat-tipi ta' prodotti mibjugħin mill-produttur esportatur li kkoopera fl-Istati Uniti fis-suq domestiku ma kinux identiċi jew komparabbli ma' dawk mibjugħin għall-esportazzjoni u għalhekk instab li ma kinux rappreżentattivi skont it-tifsira tal-Artikolu 2(2) tar-Regolament bażiku. Għal dawn it-tipi ta' prodott il-valur normali nħadem skont il-metodoloġija ġenerali. Għall-bqija tat-tipi ta' prodotti l-valur normali kien stabbilit fuq il-bażi tal-prezzijiet domestiċi.

         3.6.2.   Il-prezz tal-esportazzjoni

               (108)

               L-uniku produttur esportatur li kkoopera esporta lejn l-Unjoni permezz ta' importatur relatat fl-UE.

               (109)

               Proporzjon żgħir tat-tipi ta' prodott ma reġgħux inbiegħu fl-istess kundizzjonijiet li kienu importati fihom minħabba li ġew ipproċessati ulterjorament (maqtugħin) fl-UE. Minħabba li l-valur CIF tal-esportazzjonijiet iddikjarati fil-fruntiera tal-Unjoni ta' dak il-bejgħ huwa l-valur tal-kojli mhux ipproċessati (mhux maqtguħin), il-Kummissjoni stabbiliet il-prezz tal-esportazzjoni tal-kojli mhux ipproċessati (mhux maqtugħin) tal-esportazzjonijiet skont l-Artikolu 2(9) tar-Regolament bażiku.

               (110)

               Dan sar bl-aġġustament tal-prezz li bih il-prodott importat reġa' nbiegħ għall-ewwel darba lil konsumaturi indipendenti fl-Unjoni bl-ispejjeż kollha mġarrba bejn l-importazzjoni u l-bejgħ inklużi l-ispejjeż tal-ipproċessar fl-Unjoni, aġġustati kif dovut għat-telf tal-piż, l-ispejjeż SG&A, u għall-profitt, sabiex il-prezz jinġieb lura għall-prezz tal-kojl mhux ipproċessat (mhux maqtugħa). Intuża l-livell tal-profitt ta' importatur mhux relatat minħabba n-nuqqas ta' kwalunkwe valur referenzjarjli raġonevoli ieħor.

               (111)

               Għall-bejgħ ta' prodotti li ma ġewx ipproċessati ulterjorament, il-prezz tal-esportazzjoni kien stabbilit skont l-Artikolu 2(9) tar-Regolament bażiku bl-aġġustament tal-prezz li bih il-prodott importat reġa' nbiegħ għall-ewwel darba lil konsumaturi indipendenti fl-Unjoni bl-ispejjeż kollha mġarrba bejn l-importazzjoni u l-bejgħ mill-ġdid, inklużi l-ispejjeż SG&A, u għall-profitt ta' importatur mhux relatat.

         3.6.3.   Tqabbil

               (112)

               Il-Kummissjoni qabblet il-valur normali u l-prezz tal-esportazzjoni tal-produttur esportatur uniku fuq il-bażi tal-prezz mill-fabbrika.

               (113)

               Meta dan kien iġġustifikat mill-ħtieġa li jiġi żgurat tqabbil ġust, il-Kummissjoni aġġustat il-valur normali u/jew il-prezz tal-esportazzjoni għad-differenzi li jaffettwaw il-prezzijiet u l-paragunabbiltà tal-prezzijiet skont l-Artikolu 2(10) tar-Regolament bażiku. Twettqu aġġustamenti għat-trasport, il-maniġġ, l-imballaġġ, l-ispejjeż tal-kreditu u l-ispejjeż tas-servizzi ta' wara l-bejgħ.

         3.6.4.   Marġini tad-dumping

               (114)

               Għall-produttur esportatur uniku, il-Kummissjoni qabblet il-valur normali medju ponderat ta' kull tip ta' prodott simili mal-prezz tal-esportazzjoni medju ponderat tat-tip korrispondenti tal-prodott konċernat, skont l-Artikolu 2(11) u (12) tar-Regolament bażiku.

               (115)

               Il-livell ta' kooperazzjoni kien għoli. Għalhekk, il-Kummissjoni ddeċidiet li tibbaża l-marġni tad-dumping għall-pajjiż kollu fil-livell tal-produttur esportatur uniku.

               (116)

               Il-marġnijiet provviżorji tad-dumping mogħtija bħala perċentwal tal-prezz CIF fil-fruntiera tal-Unjoni, bid-dazju mhux imħallas, huma kif ġej:

                           Kumpanija

                           Marġini provviżorju tad-dumping

                           AK Steel

                           60,1 %

                           Il-kumpaniji l-oħrajn kollha

                           60,1 %

         4.   DANNU

   4.1.   Definizzjoni tal-industrija tal-Unjoni u l-produzzjoni tal-Unjoni

               (117)

               Fl-Unjoni, sitt kumpaniji jipproduċu l-prodott konċernat. Fuq il-bażi tal-informazzjoni disponibbli mill-ilment, ma hemm l-ebda produttur ieħor fl-Unjoni li jipproduċi l-prodott konċernat fl-Unjoni. Għalhekk dawn is-sitt produtturi jikkostitwixxu “l-industrija tal-Unjoni” skont l-Artikolu 4(1) tar-Regolament bażiku.

               (118)

               Il-produzzjoni totali tal-Unjoni matul il-perjodu tal-investigazzjoni kienet stabbilita għal madwar 340 000 tunnellata. Il-Kummissjoni stabbiliet iċ-ċifra fuq il-bażi tal-informazzjoni kollha disponibbli li tirrigwarda l-industrija tal-Unjoni, bħal informazzjoni mill-ilmentatur u mill-prodotturi kollha magħrufin fl-Unjoni. Is-sitt produtturi magħrufin tal-Unjoni jirrappreżentaw 100 % tal-produzzjoni totali tal-Unjoni tal-prodott simili.

         4.2.   Il-konsum tal-Unjoni

               (119)

               Il-Kummissjoni stabbiliet il-konsum tal-Unjoni fuq il-bażi tal-bejgħ fis-suq tal-Unjoni (a) tal-produtturi kollha magħrufin fl-Unjoni (b) tal-importazzjonijiet fl-Unjoni mill-pajjiżi terzi kollha kif rapportat mill-Eurostat u qieset ukoll id-dejta sottomessa mill-produtturi li kkooperaw fil-pajjiżi konċernati.

               (120)

               Fir-rigward tal-Ġappun, porzjon kbir tal-importazzjonijiet tal-prodott Ġappuniż ikkonċerna lejn in-Netherlands kien rapportat taħt Kodiċi NM kunfidenzjali matul il-perjodu kunsidrat (4). Għal din ir-raġuni, fit-tabella ta' hawn taħt li tikkonċerna l-konsum fl-Unjoni u fit-tabelli rilevanti l-oħrajn li huma relatati mal-volumi u l-valuri tal-importazzjonijet qegħdin jingħataw meded.

               (121)

               Fuq din il-bażi, il-konsum tal-Unjoni żviluppa kif ġej:

                           Konsum tal-Unjoni (tunnellati mettriċi)

                           2011

                           2012

                           2013

                           IP

                           Konsum totali tal-Unjoni

                           353 000 -368 000

                           346 000 -361 000

                           316 000 -331 000

                           313 000 -328 000

                              Indiċi

                              100

                              98

                              90

                              89

                              Sors: tweġibiet għall-kwestjonarju verifikati, informazzjoni li tinsab fl-ilment, l-Eurostat u mill-Eurofer

               (122)

               Il-Kummissjoni kisbet id-dejta għall-attività sħiħa tal-prodott konċernat u determinat jekk il-produzzjoni kinitx iddestinata għall-użu ristrett jew għas-suq ħieles. Il-Kummissjoni sabet li hija biss parti żgħira (madwar 0,4 % tal-konsum totali) tal-produzzjoni tal-produtturi tal-Unjoni li kienet iddestinata għall-użu ristrett. Din il-parti ħafna drabi kienet sempliċement ittrasferita u/jew imwassla bi prezzijiet ta' trasferiment fl-istess kumpanija jew gruppi ta' kumpaniji għall-ipproċessar ulterjuri downstream. Fid-dawl tad-daqs tas-suq ristrett, dan ma jaffettwax l-istampa tad-dannu.

               (123)

               Mill-bidu tal-2003 'l quddiem, kien hemm żieda mingħajr preċedent fid-domanda għat-transformers, li wasslet għal żieda korrispondenti tad-domanda għall-prodott konċernat u żieda fil-prezzijiet. Dan wassal għal kapaċità miżjuda sinifikanti kemm mill-produtturi tat-transformers kif ukoll tal-GOES mad-dinja kollha, mill-2003/2004 'l quddiem. Madankollu, b'kemxejn dewmien, u ċertament mis-sena 2011 'il quddiem, is-suq globali (inkluż tal-Unjoni) beda jesperjenza tnaqqis sinifikanti fil-konsum li laqgħat lill-industrija tat-transformers ukoll.

               (124)

               Waqt il-perjodu kunsidrat, il-konsum tal-Unjoni naqas b'madwar 11 %. It-tnaqqis fil-konsum huwa l-aktar minħabba tnaqqis fid-domanda mill-industrija downstream, jiġifieri mill-produtturi tat-transformers.

         4.3.   Importazzjonijiet mill-pajjiżi konċernati

   4.3.1.   Valutazzjoni kumulattiva tal-effetti tal-importazzjonijiet mill-pajjiżi konċernati

               (125)

               Il-Kummissjoni stħarrġet jekk l-importazzjonijiet tal-prodott konċernat li oriġina mill-pajjiżi konċernati għandhomx ikunu vvalutati b'mod kumulattiv, skont l-Artikolu 3(4) tar-Regolament bażiku.

               (126)

               Il-marġni tad-dumping stabbiliti b'rabta mal-importazzjonijiet mir-RPĊ, mill-Ġappun, mill-Korea, mir-Russja u mill-Istati Uniti tal-Amerka kollha kienu ogħla mil-limiti de minimis stabbiliti fl-Artikolu 9(3) tar-Regolament bażiku.

               (127)

               Il-volum tal-importazzjonijiet minn kull pajjiż konċernat ma kienx negliġibbli skont it-tifsira tal-Artikolu 5(7) tar-Regolament bażiku.

               (128)

               Il-kundizzjonijiet ta' kompetizzjoni ta' bejn l-importazzjonijiet oġġett ta' dumping mill-pajjiżi konċernati u l-prodott simili kienu simili wkoll.

               (129)

               Il-prodotti importati kkompetew ma' xulxin u mal-prodott konċernat immanifatturat fl-Unjoni għaliex dawn inbiegħu lil kategoriji simili ta' konsumaturi aħħarin.

               (130)

               Għalhekk, il-kriterji kollha stabbiliti fl-Artikolu 3(4) tar-Regolament bażiku ġew issodisfati u l-importazzjonijiet mill-pajjiżi konċernati kienu eżaminati b'mod kumulattiv għall-iskopijiet tad-determinazzjoni tad-dannu.

               (131)

               Il-produtturi esportaturi kemm mill-Istati Uniti tal-Amerka kif ukoll mill-Ġappun ikkontestaw l-adegwatezza ta' valutazzjoni kumulattiva. Dawn it-tnejn argumentaw li l-importazzjonijiet tagħhom naqqsu matul il-perjodu kkunsidrat u li ma waqqgħux il-prezzijiet tal-produtturi tal-Unjoni.

               (132)

               Minkejja t-tnaqqis fl-importazzjonijiet mill-Ġappun u mill-Istati Uniti tal-Amerka matul il-perjodu kunsidrat, dawn l-importazzjonijiet oġġett ta' dumping ikkontribwew ukoll għall-pressjoni li saret fuq il-prezzijiet tal-prodott konċernat fis-suq tal-UE. L-importazzjonijiet tagħhom kienu soġġetti għal dumping u l-prodotti tagħhom jidher ċar li kienu f'kompetizzjoni diretta mal-prodotti tal-Unjoni u l-prodotti minn produtturi esportaturi oħra. Il-kundizzjonijiet biex tiġi applikata valutazzjoni kumulattiva tal-effetti tal-importazzjonijiet mill-ħames pajjiżi konċernati għadhom jeżistu. It-tipi kollha ta' GOES, inklużi t-tipi mibjugħin mill-produtturi esportaturi Ġappuniżi u Amerkani, jinbiegħu għall-użu fil-produzzjoni tal-qalba tat-transformers u jinbiegħu lill-istess grupp ta' konsumaturi relattivament limitat. Għalhekk, il-Kummissjoni ċaħdet b'mod proviżorju dawn l-argumenti.

         4.3.2.   Il-volum u s-sehem mis-suq tal-importazzjonijiet mill-pajjiżi konċernati

               (133)

               Il-Kummissjoni stabbiliet il-volum tal-importazzjonijiet fuq tal-Eurostat u tad-dejta sottomessa mill-produtturi li kkooperaw fil-pajjiżi konċernati. Is-sehem mis-suq tal-importazzjonijiet kien stabbilit fuq il-bażi tal-Eurostat.

               (134)

               Kif diġà msemmi, porzjon kbir mill-importazzjonijiet tal-prodott konċernat Ġappuniż fin-Netherlands kienu rrapportati taħt Kodiċi NM kunfidenzjali matul il-perjodu kunsidrat. Għal din ir-raġuni, fit-tabella hawn taħt dwar l-importazzjonijiet mill-pajjiżi konċernati qegħdin jingħataw meded.

               (135)

               L-importazzjonijiet lejn l-Unjoni mill-pajjiżi konċernati żviluppaw kif ġej:

                           Volum ta' importazzjonijiet (tunnellati metriċi) u sehem mis-suq

                           2011

                           2012

                           2013

                           IP

                           Volum tal-importazzjonijiet mill-pajjiżi konċernati

                           153 000 -168 000

                           158 000 -173 000

                           135 000 -150 000

                           139 000 -154 000

                              Indiċi

                              100

                              103

                              89

                              91

                           Sehem mis-suq

                           40,2 %-46,9 %

                           42,3 %-49,4 %

                           39,9 %-46,5 %

                           41,8 %-48,3 %

                              Indiċi

                              100

                              105

                              99

                              103

                              Sors: Eurostat u produtturi esportaturi li kkooperaw

               (136)

               It-tabella ta' hawn fuq turi li f'ċifri assoluti l-importazzjonijiet mill-pajjiżi konċernati naqsu xi ftit matul il-perjodu kunsidrat. Madankollu, is-sehem mis-suq totali tal-importazzjonijiet oġġett ta' dumping fl-Unjoni żdied b'madwar tliet punti perċentwali matul il-perjodu kkunsidrat.

         4.3.3.   Il-prezzijiet tal-importazzjonijiet mill-pajjiżi konċernati u t-twaqqigħ tal-prezz

               (137)

               Il-Kummissjoni stabbiliet il-prezzijiet tal-importazzjonijiet fuq il-bażi tad-dejta tal-Eurostat u d-dejta sottomessa mill-produtturi li kkooperaw fil-pajjiżi konċernati.

               (138)

               Il-prezz medju ponderat tal-importazzjonijiet lejn l-Unjoni mill-pajjiżi konċernati żviluppa hekk:

                           Prezzijiet tal-importazzjoni (EUR/tunnellata metrika)

                           2011

                           2012

                           2013

                           IP

                           RPĊ

                           1 798

                           1 967

                           1 530

                           1 357

                              Indiċi

                              100

                              109

                              85

                              75

                           Il-Ġappun

                           1 964

                           1 914

                           1 536

                           1 353

                              Indiċi

                              100

                              97

                              78

                              69

                           Il-Korea

                           2 033

                           1 814

                           1 434

                           1 353

                              Indiċi

                              100

                              89

                              71

                              67

                           Ir-Russja

                           1 493

                           1 377

                           1 137

                           1 055

                              Indiċi

                              100

                              92

                              76

                              71

                           L-Istati Uniti

                           2 024

                           2 014

                           1 741

                           1 604

                              Indiċi

                              100

                              100

                              86

                              79

                           Prezz medju tal-importazzjonijiet oġġett ta' dumping (kull unità)

                           1 813

                           1 746

                           1 397

                           1 263

                              Indiċi

                              100

                              96

                              77

                              70

                              Sors: Eurostat u produtturi esportaturi li kkooperaw

               (139)

               Il-prezzijiet medji tal-importazzjonijiet oġġett ta' dumping naqsu minn EUR 1 813/tunnellata fl-2011 għal EUR 1 263/tunnellata matul il-perjodu tal-investigazzjoni. Matul il-perjodu kunsidrat, it-tnaqqis fil-prezz ta' unità medju tal-importazzjonijiet oġġett ta' dumping kien ta' madwar 30 %.

               (140)

               Il-Kummissjoni vvalutat it-twaqqigħ tal-prezz matul il-perjodu tal-investigazzjoni billi qabblet:

                           (a)

                           il-prezzijiet tal-bejgħ medji ponderati għal kull tip ta' prodott tas-sitt produtturi tal-Unjoni debitati lill-konsumaturi mhux relatati fis-suq tal-Unjoni, u aġġustati għal-livell ta' prezz mill-fabbrika; u

                           (b)

                           il-prezzijiet medji ponderati li kkorrispondew għal kull tip ta' prodott tal-importazzjoni mill-prodotturi li kkooperaw tal-pajjiżi konċernati lill-ewwel konsumatur indipendenti fis-suq tal-Unjoni, stabbilit fuq bażi ta' kost, assigurazzjoni, ġarr (cost, insurance, freight — CIF), b'aġġustament kif xieraq għall-ispejjeż ta' wara l-importazzjoni.

               (141)

               Dan it-tqabbil tal-prezzijiet sar fuq bażi ta' tip b'tip għal tranżazzjonijiet fl-istess livell ta' kummerċ, aġġustati kif dovut meta meħtieġ, u wara t-tnaqqis tar-rifużjonijiet u l-iskontijiet. Ir-riżultat tat-tqabbil ingħata bħala perċentwal tal-fatturat tal-produtturi tal-Unjoni matul il-perjodu tal-investigazzjoni.

               (142)

               Minkejja t-tnaqqis fil-prezzijiet, bħala medja, il-produtturi esportaturi ma kinux qegħdin iwaqqgħu l-prezzijiet tal-industrija tal-Unjoni. B'mod ġenerali, il-prezzijiet tal-industrija tal-Unjoni kienu simili ħafna jew marġinalment ogħla. Ir-riżultat tat-tqabbil wera b'mod ġenerali n-nuqqas ta' twaqqigħ fil-prezzijiet. Huwa biss produttur esportatur Ġappuniż wieħed li nstab li kien qiegħed iwaqqa' l-prezzijiet tal-industrija tal-Unjoni b'0,50 %.

               (143)

               In-nuqqas ta' twaqqigħ tal-prezzjijiet, madankollu, ma jfissirx li l-prezzijiet tal-importazzjonijiet ma kkawżawx dannu. Il-prezzijiet tal-industrija tal-Unjoni kienu r-riżultat ta' dipressjoni qawwija fil-prezzijiet li għamlu l-importazzjonijiet oġġett ta' dumping bi prezzijiet baxxi. Bħala riżultat tal-kapaċità żejda fuq is-suq dinji minħabba n-negozju li kien qiegħed jiffjorixxi matul is-snin 2003-2010, matul il-perjodu kunsidrat bdiet kompetizzjoni intensa fuq il-prezzijiet bejn il-produtturi tal-Unjoni u dawk esportaturi.

               (144)

               L-istrateġiji ta' prezzijiet aggressivi kienu jikkonċernaw b'mod partikolari s-suq tal-Unjoni u jistgħu jinżammu aktar fit-tul mill-produtturi esportaturi milli mill-produtturi tal-Unjoni għar-raġunijiet li ġejjin: L-ewwel nett, is-sehem mis-suq tal-produtturi esportaturi fis-swieq domestiċi tagħhom huwa ferm ogħla mis-sehem mis-suq tal-produtturi tal-Unjoni fl-Unjoni. Is-suq tal-Unjoni huwa suq miftuħ filwaqt li, kif imsemmi fit-Taqsima 3.3.1. Il-pajjiż analogu aktar 'il fuq, is-swieq domestiċi tal-produtturi esportaturi tal-pajjiżi konċernati ma jistgħux jiġu ppenetrati faċilment minn kompetituri oħra, inklużi produtturi mill-Unjoni. It-tieni, il-maġġoranza tal-produtturi esportaturi għandhom profitti għoljin fis-swieq domestiċi tagħhom, li jagħtihom marġni komdu biex ibigħu bi prezzijiet oġġett ta' dumping, u anke b'telf, fis-suq tal-UE. B'mod partikolari, il-produtturi esportaturi Ġappuniżi u Amerkani jbigħu b'telf fis-suq tal-Unjoni. Fil-perjodu kkunsidrat, il-produtturi tal-Unjoni kienu qegħdin jagħmlu telf kemm fis-suq tal-UE kif ukoll barra mill-UE.

               (145)

               F'dawn iċ-ċirkostanzi, il-kwistjoni ta' jekk il-produtturi esportaturi jbigħux jew le taħt il-prezzijiet li diġà qegħdin jagħmlu telf tal-industrija tal-Unjoni mhijiex deċiżiva. Minflok, il-fattur kruċjali għad-determinazzjoni tad-dannu huwa li l-produtturi tal-Unjoni ma kellhomx għażla ħlief li jbigħu bi prezzijiet iżjed baxxi mill-ispejjeż tagħhom sabiex jiddefendu s-sehem tas-suq tagħhom u jżommu livell ta' produzzjoni ekonomiku minħabba l-pressjoni kbira eżerċitata fuq il-prezzijiet tal-bejgħ tagħhom.

               (146)

               Il-produttur esportatur Russu sostna li għandu jkun hemm aġġustament fir-rigward tad-differenzi fil-kwalità bejn il-prodott konċernat manifatturat u mibjugħ minn dan il-produttur esportatur u l-prodott simili manifatturat mill-Industrija tal-Unjoni. Din it-talba hija bbażata fuq il-fatt li, għat-tip simili, il-kwalità tal-prodott ikkonċernat immanifatturat minn dan il-produttur esportatur hija konsiderevolment aktar baxxa mill-kwalità mmanifatturata mill-industrija tal-Unjoni.

               (147)

               Din it-talba ma kinitx sostanzjata u ma hemm l-ebda evidenza fil-fajl li turi li għat-tip ta' prodott simili hemm differenza fil-kwalità bejn l-esportazzjonijiet Russi u l-produzzjoni tal-Unjoni. It-talba kienet għalhekk miċħuda b'mod provviżorju. Madankollu, għal tqabbil ġust tat-tipi ta' prodotti kien aċċettat b'mod provviżorju li l-prodott konċernat “tat-tieni u t-tielet għażla” Russu ma għandux jitqabbel mal-prodotti “tal-ewwel u t-tieni għażla” tal-industrija tal-Unjoni.

               (148)

               Talba oħra kienet tikkonċerna l-livell ta' kummerċ. Kien argumentat li d-differenza fil-livell ta' kummerċ kien jistħoqqilha aġġustament u li NLMK ibigħ esklussivament permezz ta' kummerċjant, filwaqt li l-kumpaniji tal-UE jbigħu wkoll direttament lill-utenti aħħarin. Madankollu, din it-talba kienet miċħuda b'mod provviżorju minħabba li l-investigazzjoni ma wrietx li din id-differenza fil-livell ta' kummerċ kellha impatt fuq il-prezzijiet. B'mod partikolari, l-argument li kien hemm differenzi konsistenti u distinti fil-prezzijiet bejn il-livelli ta' kummerċ imsemmija hawn fuq ma kienx issostanzjat.

         4.4.   Is-sitwazzjoni ekonomika tal-industrija tal-Unjoni

   4.4.1.   Rimarki ġenerali

               (149)

               Skont l-Artikolu 3(5) tar-Regolament bażiku, l-eżami tal-impatt tal-importazzjonijiet oġġett ta' dumping fuq l-industrija tal-Unjoni kienet tinkludi evalwazzjoni tal-indikaturi ekonomiċi kollha li influwenzaw l-istat tal-industrija tal-Unjoni matul il-perjodu kunsidrat. Sabiex tiddetermina d-dannu, il-Kummissjoni ma għamlitx distinzjoni bejn l-indikaturi tad-dannu makroekonomiċi u mikroekonomiċi minħabba li l-produtturi kollha magħrufa tal-Unjoni jikkostitwixxu l-“industrija tal-Unjoni” skont l-Artikolu 4(1) tar-Regolament bażiku. Il-Kummissjoni evalwat l-indikaturi tad-dannu fuq il-bażi tad-dejta fit-tweġibiet għall-kwestjonarju mill-produtturi kollha magħrufa tal-Unjoni u d-dejta miġbura mill-ilmentatur.

         4.4.1.1.   Il-produzzjoni, il-kapaċità tal-produzzjoni u l-użu tal-kapaċità

               (150)

               Il-produzzjoni totali tal-Unjoni, il-kapaċità tal-produzzjoni u l-użu tal-kapaċità żviluppaw hekk matul il-perjodu kunsidrat:

                           Il-produzzjoni, il-kapaċità tal-produzzjoni u l-użu tal-kapaċità

                           2011

                           2012

                           2013

                           PI

                           Volum ta' produzzjoni (tunnellati metriċi)

                           410 695

                           385 086

                           334 659

                           340 213

                              Indiċi

                              100

                              94

                              81

                              83

                           Kapaċità tal-produzzjoni (tunnellati metriċi)

                           486 600

                           491 600

                           491 750

                           492 650

                              Indiċi

                              100

                              101

                              101

                              101

                           Użu tal-kapaċità

                           84 %

                           78 %

                           68 %

                           69 %

                              Sors: tweġibiet għall-kwestjonarju verifikati

               (151)

               Matul il-perjodu kollu kunsidrat, il-volum tal-produzzjoni tal-industrija tal-Unjoni naqas bi 17,2 %.

               (152)

               Iċ-ċifri tal-kapaċità rapportati jirreferu għall-kapaċità teknika, li timplika li tqisu l-aġġustamenti, meqjusin bħala standards mill-industrija, għall-ħin tal-istabbiliment, il-manutenzjoni, l-ostakoli u perjodi oħrajn normali ta' waqfien. Il-kapaċità żdiedet ftit matul il-perjodu kkunsidrat.

               (153)

               Matul il-perjodu kunsidrat xi produtturi tal-Unjoni investew biex jimmodernizzaw it-tagħmir tal-produzzjoni eżistenti tagħhom bil-għan li jipproduċu proporzjon ogħla ta' tipi b'permeabbiltà għolja milli t-tipi konvenzjonali. Dan, madankollu, ma affettwax il-kapaċità tal-produzzjoni matul il-perjodu kunsidrat.

               (154)

               It-tnaqqis fir-rata tal-użu tal-kapaċità rriżulta minn tnaqqis żgħir fil-kapaċità tal-produzzjoni kkombinat ma' tnaqqis fil-volum tal-produzzjoni. It-tnaqqis kien ta' 15-il punt perċentwali matul il-perjodu kkunsidrat.

         4.4.1.2.   Il-volum tal-bejgħ u s-sehem mis-suq

               (155)

               Fir-rigward tal-Ġappun, porzjon kbir tal-prodott Ġappuniż konċernat importat fin-Netherlands ġie rrapportat taħt Kodiċi NM kunfidenzjali waqt il-perjodu kunsidrat. Għal din ir-raġuni, fit-tabella ta' hawn taħt, li tikkonċerna l-volum tal-bejgħ u s-sehem mis-suq, qed jingħataw meded.

               (156)

               Il-volum tal-bejgħ u s-sehem mis-suq tal-industrija tal-Unjoni żviluppaw matul il-perjodu kunsidrat kif ġej:

                           Volum tal-bejgħ u sehem mis-suq

                           2011

                           2012

                           2013

                           PI

                           Volum totali tal-bejgħ fis-suq tal-Unjoni (tunnellati metriċi)

                           189 000 -204 000

                           181 000 -196 000

                           174 000 -189 000

                           167 000 -182 000

                              Indiċi

                              100

                              96

                              92

                              89

                           Sehem mis-suq

                           51,7 %-58,4 %

                           50,2 %-57,3 %

                           53,0 %-59,6 %

                           51,1 %-57,6 %

                              Indiċi

                              100

                              98

                              103

                              100

                              Sors: tweġibiet għall-kwestjonarju verifikati u Eurostat

               (157)

               Il-volum tal-bejgħ tal-Industrija tal-Unjoni fis-suq tal-Unjoni naqas bi 11,4 % matul il-perjodu kunsidrat, minn madwar 189 000–204 000 tunnellata fl-2011 għal 167 000–182 000 tunnellata matul il-perjodu tal-investigazzjoni. Dan it-tnaqqis kien diġà beda qabel il-perjodu kunsidrat peress li fl-2010 il-volum tal-bejgħ tal-Industrija tal-Unjoni kien ta' 210 693 tunnellata.

               (158)

               Matul il-perjodu kunsidrat, is-sehem mis-suq tal-industrija tal-Unjoni naqas ftit minn 51,7 %–58,4 % għal 51,1 %–57,6 %). Għal darb'oħra, dan it-tnaqqis kien diġà beda qabel il-perjodu kunsidrat minħabba li fl-2010 l-industrija tal-Unjoni kien għad kellha sehem mis-suq ta' 60,6 %. Dan it-telf tas-sehem mis-suq ikkoinċida fiż-żmien mat-tnaqqis tal-konsum, iżda t-tnaqqis tal-volum tal-bejgħ tal-Industrija tal-Unjoni kien aktar mit-tnaqqis fil-konsum. Barra minn hekk, minħabba l-pressjoni kontinwa fuq il-prezzijiet mill-produtturi esportaturi, l-industrija tal-Unjoni kienet sfurzata tbaxxi l-prezzijiet tal-bejgħ tagħha sabiex tevita tnaqqis ulterjuri mis-sehem tagħha tas-suq.

         4.4.1.3.   Tkabbir

               (159)

               Il-konsum tal-Unjoni naqas b'madwar 11 % matul il-perjodu kunsidrat, filwaqt li l-volum tal-bejgħ tal-Industrija tal-Unjoni fis-suq tal-Unjoni naqas bi 11,4 %. L-Industrija tal-Unjoni għalhekk tilfet parti żgħira mis-sehem tas-suq, għall-kuntrarju tas-sehem mis-suq tal-importazzjonijiet mill-pajjiżi konċernati li żdied xi ftit matul il-perjodu kunsidrat.

         4.4.1.4.   L-impjiegi u l-produttività

               (160)

               L-impjiegi u l-produttività żviluppaw kif ġej tul il-perjodu kunsidrat:

                           Impjiegi u produttività

                           2011

                           2012

                           2013

                           PI

                           Għadd ta' impjegati

                           2 790

                           2 716

                           2 605

                           2 539

                              Indiċi

                              100

                              97

                              93

                              91

                           Produttività (tunnellati/impjegat)

                           147

                           142

                           128

                           134

                              Indiċi

                              100

                              96

                              87

                              91

                              Sors: tweġibiet għall-kwestjonarju verifikati

               (161)

               Il-livell tal-impjiegi tal-industrija tal-Unjoni naqas b'mod sinifikanti fil-perjodu kunsidrat minħabba d-deċiżjonijiet li titnaqqas il-produzzjoni. Dan irriżulta fi tnaqqis ta' 9 % mill-forza tax-xogħol matul il-perjodu kkunsidrat. Il-produttività tal-forza tax-xogħol tal-Unjoni, imkejla bħala l-produzzjoni għal kull persuna impjegata għal kull sena, naqset b'pass aktar bil-mod mit-tnaqqis fil-produzzjoni reali. Madankollu, l-indikatur tal-aħħar mhuwiex meqjus bħala indikatur rilevanti biex jiġi ddeterminat jekk l-Industrija tal-Unjoni hijiex effiċjenti, b'mod partikolari minħabba li l-industrija tal-Unjoni kienet qiegħda tipproduċi proporzjon akbar ta' tipi b'permeabbiltà għolja matul il-perjodu kunsidrat. Il-produzzjoni tat-tipi b'permeabbiltà għolja tal-prodott konċernat teħtieġ materjal irqaq u għaldaqstant anqas tunnellati, minkejja ż-żieda fl-ispejjeż għall-produzzjoni ta' dawn it-tipi tal-prodott konċernat.

         4.4.1.5.   Id-daqs tal-marġni tad-dumping u l-irkupru minn dumping fl-imgħoddi

               (162)

               Il-marġnijiet kollha tad-dumping kienu ogħla b'mod sinifikanti mil-livell de minimis. L-impatt tad-daqs tal-marġnijiet għoljin attwali ta' dumping fuq l-industrija tal-Unjoni ma kienx negliġibbli, meta tqis il-volum u l-prezzijiet tal-importazzjonijiet mill-pajjiżi kkonċernati.

               (163)

               Filwaqt li kien hemm miżuri fis-seħħ kontra r-Russja mill-2005 sal-2008 u kontra l-Istati Uniti mill-2005 sal-2010, rispettivament, fil-preżent ma hemm l-ebda miżura ta' difiża tal-kummerċ kontra dan il-prodott fl-UE. Għalhekk, l-ebda dejta reċenti ma kienet disponibbli sabiex jiġu vvalutati l-effetti tad-dumping li seta' seħħ fl-imgħoddi.

         4.4.1.6.   Prezzijiet u fatturi li jaffettwaw il-prezzijiet

               (164)

               Il-prezzijiet medji ponderati tal-bejgħ ta' unità tal-produtturi tal-Unjoni lill-konsumaturi mhux relatati fl-Unjoni żviluppaw matul il-perjodu kunsidrat kif ġej:

                           Prezzijiet tal-bejgħ fl-Unjoni

                           2011

                           2012

                           2013

                           PI

                           Il-prezz medju tal-bejgħ ta' unità fl-Unjoni fis-suq totali (EUR/tunnellata metrika)

                           1 683

                           1 531

                           1 243

                           1 236

                              Indiċi

                              100

                              91

                              74

                              73

                           Spiża tal-produzzjoni għal kull unità (EUR/tunnellata metrika)

                           1 669

                           1 677

                           1 562

                           1 479

                              Indiċi

                              100

                              100

                              94

                              89

                              Sors: tweġibiet għall-kwestjonarju verifikati

               (165)

               It-tabella ta' hawn fuq turi l-evoluzzjoni tal-prezzijiet tal-bejgħ ta' unità tal-Unjoni kif imqabbla mal-ispiża tal-produzzjoni korrispondenti, li prinċipalment tikkonsisti minn materja prima, jiġifieri kojli rrumblati bis-sħana li bħala medja rrappreżentaw madwar 50 sa 58 % tal-ispiża totali tal-produzzjoni matul il-perjodu kunsidrat. Dan juri dipressjoni importanti fil-prezzijiet tal-bejgħ tal-industrija tal-Unjoni. Matul il-perjodu kunsidrat, il-prezzijiet tal-bejgħ bħala medja naqqsu aktar mill-ispiża korrispondenti tagħhom. Barra minn hekk, il-prezzijiet tal-bejgħ bħala medja kienu aktar baxxi mill-ispiża tal-produzzjoni għal kull unità matul il-perjodu kunsidrat, bl-eċċezzjoni tal-2011. Dan wassal għal telf sinifikanti għall-produtturi tal-Unjoni u din is-sitwazzjoni tikkoinċidi ma' perjodu meta l-prezzijiet tal-bejgħ medji għall-importazzjonijiet oġġett ta' dumping naqqsu b'mod sinifikanti, li eżerċita pressjoni kontinwa fuq il-produtturi tal-Unjoni. Il-produtturi tal-Unjoni kienu sfurzati jnaqqsu l-prezzijiet tal-bejgħ tagħhom b'mod sinifikanti biex jipprovaw iżommu s-sehem mis-suq tagħhom.

         4.4.1.7.   Kostijiet lavorattivi

               (166)

               Il-kostijiet lavorattivi medji tal-produtturi tal-Unjoni żviluppaw matul il-perjodu kunsidrat kif ġej:

                           Kostijiet lavorattivi medji għal kull impjegat

                           2011

                           2012

                           2013

                           PI

                           Kostijiet lavorattivi medji għal kull impjegat (EUR)

                           48 768

                           51 045

                           49 249

                           49 547

                              Indiċi

                              100

                              105

                              101

                              102

                              Sors: tweġibiet għall-kwestjonarju verifikati

               (167)

               Matul il-perjodu kunsidrat, il-paga medja għal kull impjegat żdiedet ftit iżda ż-żieda xorta kienet taħt iż-żieda kumplessiva tal-pagi fl-Unjoni. F'kull każ, kif spjegat fil-premessa (161) l-impjiegi naqsu.

         4.4.1.8.   Inventarji

               (168)

               Il-livelli tal-istokks tal-produtturi tal-Unjoni żviluppaw hekk matul il-perjodu kunsidrat:

                           Inventarji

                           2011

                           2012

                           2013

                           PI

                           Stokk tal-għeluq (tunnellati metriċi)

                           18 133

                           18 416

                           11 601

                           15 432

                              Indiċi

                              100

                              102

                              64

                              85

                           L-istokks tal-għeluq bħala perċentwal tal-produzzjoni

                           4,4 %

                           4,8 %

                           3,5 %

                           4,5 %

                              Indiċi

                              100

                              109

                              79

                              103

                              Sors: tweġibiet għall-kwestjonarju verifikati

               (169)

               Matul il-perjodu kunsidrat, il-livell tal-istokks tal-għeluq baqa' relattivament stabbli. Il-maġġoranza tat-tipi ta' prodotti simili huma mmanifatturati mill-industrija tal-Unjoni skont ordnijiet speċifiċi tal-utenti. Għalhekk, l-istokks ma jistgħux jitqiesu bħala indikatur importanti tad-dannu għall-industrija.

         4.4.1.9.   Il-profittabbiltà, il-fluss tal-flus, l-investimenti, ir-redditu fuq l-investimenti u l-abbiltà li jinġabar kapital

               (170)

               Il-profittabbiltà, il-fluss tal-flus, l-investimenti u r-redditu fuq l-investimenti tal-produtturi tal-Unjoni żviluppaw hekk matul il-perjodu kunsidrat:

                           Profittabbiltà, il-fluss tal-flus, l-investimenti u r-redittu fuq l-investimenti

                           2011

                           2012

                           2013

                           PI

                           Profittabbiltà tal-bejgħ fl-Unjoni lil konsumaturi mhux relatati (% tal-fatturat tal-bejgħ)

                           – 0,8 %

                           – 9,8 %

                           – 26,6 %

                           – 22,3 %

                              Indiċi

                              (100)

                              (1 066 )

                              (3 054 )

                              (2 537 )

                           Fluss tal-flus (EUR)

                           37 298 598

                           – 20 925 150

                           – 49 622 748

                           – 72 013 294

                              Indiċi

                              100

                              (56)

                              (133)

                              (193)

                           Investimenti (EUR)

                           29 248 768

                           35 938 957

                           29 633 930

                           23 395 754

                              Indiċi

                              100

                              123

                              101

                              80

                           Redditu fuq l-investimenti

                           – 13,1 %

                           – 23,0 %

                           – 1 103,0  %

                           – 327,5 %

                              Sors: tweġibiet għall-kwestjonarju verifikati

               (171)

               Il-Kummissjoni stabbiliet il-profittabbiltà tal-produtturi tal-Unjoni billi esprimiet it-telf nett qabel it-taxxa tal-bejgħ tal-prodott simili lil konsumaturi mhux relatati fl-Unjoni bħala perċentwal tal-fatturat ta' dan il-bejgħ. Kif muri fit-tabella taħt il-premessa (164), il-prezz tal-bejgħ għal kull unità lil konsumaturi mhux relatati fl-Unjoni naqas b'26,5 %, minħabba l-pressjoni kbira fuq il-prezzijiet eżerċitata mill-importazzjonijiet oġġett ta' dumping. Barra minn hekk, filwaqt li l-produtturi tal-Unjoni kienu qrib li jilħqu punt ta' ekwilibriju fl-2011, it-telf mar għall-agħar b'mod sinifikanti fl-2012 u l-2013 biex laħaq livell ta' telf ta' sa madwar – 22 % matul il-PI minkejja t-tentattiv tal-industrija tal-Unjoni biex tottimizza l-ispejjeż tagħha, inkluż tħabbir ta' tnaqqis fil-forza lavorattiva u arranġamenti tax-xogħol temporanji.

               (172)

               Il-fluss tal-flus nett huwa l-abbiltà tal-produtturi tal-Unjoni li jiffinanzjaw l-attivitajiet tagħhom huma stess. Ix-xejra fil-fluss tal-flus nett segwiet xejra simili 'l isfel bħall-profittabbiltà u saret negattiva, jekk mhux insostenibbli.

               (173)

               Minkejja t-telf imġarrab matul il-perjodu kunsidrat, l-investimenti baqgħu 'l fuq minn EUR 23 miljun fis-snin kollha tal-perjodu kunsidrat. Dawn l-investimenti kienu l-aktar relatati mal-aġġornament tal-makkinarju għall-produzzjoni ta' tipi b'permeabbiltà għolja tal-prodott konċernat.

               (174)

               Ir-redditu fuq l-investimenti huwa fil-prinċipju l-profitt f'perċentwal tal-valur kontabilistiku nett tal-investimenti. Minħabba t-telf imġarrab, ir-redditu fuq l-investiment baqa' negattiv matul il-perjodu kunsidrat. Segwa l-istess xejra 'l isfel bħall-profittabbiltà. L-abbiltà li jinġabar kapital kienet affettwata mit-telf imġarrab matul il-perjodu kunsidrat. Pereżempju, investiment kbir biex jiġu żviluppati tipi b'permeabbiltà għolja ta' GOES ġie pospost sal-2015 minn produttur tal-Unjoni.

         4.5.   Konklużjoni dwar id-dannu

               (175)

               Minkejja l-azzjonijiet konkreti mill-industrija tal-Unjoni matul il-perjodu kunsidrat biex titjieb l-effiċjenza billi jitnaqqsu l-ispejjeż u billi jinżamm kontroll strett tal-ispejjeż tal-manifattura, inkluż permezz tat-tnaqqis imħabbar fil-forza tax-xogħol u l-arranġamenti tax-xogħol temporanji, is-sitwazzjoni ekonomika tal-industrija tal-Unjoni marret lura b'mod sinifikanti matul il-perjodu kunsidrat: It-telf tela' minn – 0,8 % fl-2011 għal – 22,3 % matul il-PI. Barra minn hekk, meta mqabbel mal-2010, it-tnaqqis fil-profitti huwa saħansitra aktar drastiku minħabba li l-industrija tal-Unjoni xorta rnexxiela tikseb profitti li jammontaw għal 14 % matul is-sena 2010.

               (176)

               Minbarra dan, il-volumi tal-bejgħ fis-suq tal-Unjoni naqsu bi 11,4 %, il-prezzijiet tal-bejgħ għal kull unità niżlu b'26,5 %, il-produzzjoni naqset bi 17,2 % u l-użu tal-kapaċità tal-produzzjoni niżlet bi 15 %. Barra minn hekk, l-impjiegi naqsu b'9 %. Bħala konsegwenza, it-telf laħaq livell li ma għadux sostenibbli.

               (177)

               Fiċ-ċirkostanzi partikolari ta' dan il-każ, fejn il-produtturi esportaturi ma kinux, b'mod ġenerali, qegħdin iwaqqgħu l-prezzijiet tal-industrija tal-Unjoni, il-fattur kruċjali għad-determinazzjoni tad-dannu huwa li l-produtturi tal-Unjoni kienu sfurzati jbigħu taħt l-ispejjeż minħabba li parti sinifikanti tal-produtturi esportaturi mhux biss biegħu bi prezzijiet oġġett ta' dumping iżda anke bi prezzijiet taħt l-ispejjeż, biex b'hekk eżerċitaw pressjoni sinifikanti fuq il-prezzijiet tal-bejgħ tal-industrija tal-Unjoni.

               (178)

               Minħabba t-telf imġarrab matul il-perjodu kunsidrat b'riżultat tal-fatturi deskritti hawn fuq, l-indikaturi l-oħrajn bħall-fluss tal-flus u r-redditu fuq l-investiment segwew l-istess xejra 'l isfel bħall-indikatur tal-profittabbiltà.

               (179)

               Fuq il-bażi ta' dak li ntqal aktar 'il fuq, il-Kummissjoni, f'dan l-istadju tal-investigazzjoni, ikkonkludiet li l-industrija tal-Unjoni sofriet dannu materjali, kif muri mill-indikaturi prinċipali tad-dannu kollha skont it-tifsira tal-Artikolu 3(5) tar-Regolament bażiku.

         5.   KAWŻALITÀ

               (180)

               F'konformità mal-Artikolu 3(6) tar-Regolament bażiku, il-Kummissjoni eżaminat jekk l-importazzjonijiet oġġett ta' dumping mill-pajjiżi konċernati kkawżawx dannu materjali lill-industrija tal-Unjoni. F'konformità mal-Artikolu 3(7) tar-Regolament bażiku, il-Kummissjoni eżaminat ukoll jekk fatturi magħrufin oħrajn setgħux fl-istess ħin jikkawżaw dannu lill-industrija tal-Unjoni. Il-Kummissjoni żgurat li kull dannu possibbli kkawżat minn fatturi oħrajn barra l-importazzjonijiet oġġett ta' dumping mill-pajjiżi konċernati ma kienx attribwit għall-importazzjonijiet oġġett ta' dumping. Dawn il-fatturi huma: il-kriżi ekonomika u t-tnaqqis fid-domanda, produtturi tal-Unjoni li ma kinux kompetittivi biżżejjed, l-importazzjonijiet minn pajjiżi terzi, il-prestazzjoni tal-bejgħ għall-esportazzjoni tal-produtturi tal-Unjoni u l-“kapaċità żejda allegata” tal-industrija tal-azzar Ewropea.

         5.1.   Effetti tal-importazzjonijiet oġġett ta' dumping

               (181)

               Il-prezzijiet tal-bejgħ tal-produtturi esportaturi naqsu bħala medja minn EUR 1 813/tunnellata fl-2011 għal EUR 1 263/tunnellata matul il-perjodu tal-investigazzjoni. Billi baxxew kontinwament il-prezz tal-bejgħ għal kull unità tagħhom matul il-perjodu kunsidrat, il-produtturi mill-pajjiżi konċernati setgħu jżidu s-sehem mis-suq tagħhom (40,2 %–46,9 % fl-2011 għal 41,8 %–48,3 % matul il-perjodu tal-investigazzjoni). Bħala riżultat ta' din il-waqgħa fil-prezzijiet, matul il-perjodu kunsidrat bdiet kompetizzjoni intensa bejn il-prezzijiet tal-produtturi tal-Unjoni u tal-produtturi esportaturi.

               (182)

               It-tnaqqis drastiku tal-prezzijiet tal-produtturi esportaturi mill-pajjiżi konċernati matul il-perjodu kunsidrat, ħafna drabi taħt l-ispejjeż, ikkawża dannu lill-industrija tal-Unjoni: Il-produtturi tal-Unjoni ma kellhomx għażla ħlief li jibdew inaqsu l-prezzijiet tagħhom, u jbigħu b'telf sabiex iżommu ċertu livell ta' volum ta' bejgħ u sehem mis-suq. Dan madankollu kellu impatt negattiv fuq il-profittabbiltà tal-industrija li saret negattiva u laħqet livell mhux sostenibbli ta' – 22,3 % matul il-perjodu tal-investigazzjoni. Jidher ċar li li kieku l-industrija tal-Unjoni ma naqsitx il-prezzijiet tagħha għal taħt l-ispejjeż tal-produzzjoni, kienet titlef malajr ħafna sehem mis-suq u kienet tkun sfurzata tnaqqas il-produzzjoni tagħha u tagħlaq il-faċilitajiet tal-produzzjoni.

               (183)

               Minħabba l-koinċidenza stabbilita f'mod ċar fiż-żmien bejn, minn naħa waħda, il-livell tal-importazzjonijiet oġġett ta' dumping bi prezzijiet dejjem jonqsu u, min-naħa l-oħra, it-telf tal-volum tal-bejgħ u d-dipressjoni fil-prezzijiet tal-industrija tal-Unjoni li rriżultaw f'sitwazzjoni ta' telf, huwa konkluż li l-importazzjonijiet oġġett ta' dumping kienu responsabbli għas-sitwazzjoni dannuża tal-industrija tal-Unjoni. Anki fin-nuqqas ta' twaqqigħ kontinwu fl-prezzijiet, hemm iffissar tal-prezzijiet aggressiv għaddej l-aktar fis-suq tal-Unjoni, li jista' fuq perspettiva fit-tul jinżamm biss mill-produtturi esportaturi. Dan huwa hekk għaliex, għall-kuntrarju tal-produtturi tal-Unjoni, dawn jistgħu jiksbu fil-prinċipju profitti tajbin ħafna fis-swieq domestiċi tagħhom fejn għandhom ishma mis-suq għoljin ħafna.

         5.2.   Effetti ta' fatturi oħrajn

   5.2.1.   Il-kriżi finanzjarja

               (184)

               Il-kriżi ekonomika kkawżat kontrazzjoni fid-domanda fl-UE matul il-perjodu kunsidrat, segwita minn tnaqqis fil-prezzijiet tal-bejgħ. Madankollu, filwaqt li l-kriżi affettwat is-swieq tal-GOES mad-dinja kollha, ta' min jinnota li ma kienx osservat dannu simili lill-produtturi esportaturi fis-suq domestiku tagħhom. Bħala eżempju ta' dan, l-USTR (5) sab (Pubblikazzjoni 4491 ta' Settembru 2014, Part VII Conclusion, paġna 36) li l-industrija tal-Istati Uniti tal-Amerka mhux qiegħda ssofri dannu materjali fil-preżent. Barra minn hekk, il-produtturi Ġappuniżi, Russi u Koreani kultant biegħu bi profitt konsiderevoli fis-swieq domestiċi rispettivi tagħhom.

               (185)

               Jista' jiġi konkluż b'mod provviżorju li l-kriżi ekonomika mhijiex il-kawża sottostanti tad-dannu lill-industrija tal-UE u li din ma tiksirx il-kawżalità bejn l-importazzjonijiet oġġett ta' dumping u d-dannu lill-industrija tal-Unjoni.

         5.2.2.   Il-produtturi tal-Unjoni mhumiex kompetittivi biżżejjed

               (186)

               Ċerti partijiet interessati allegaw li l-produtturi tal-Unjoni ma kinux kompetittivi biżżejjed minħabba l-ispejjeż tal-materja prima, l-ispejjeż tal-enerġija (l-aktar tal-elettriku) u l-kostijiet lavorattivi relattivament ogħla.

               (187)

               Jista' jkun hemm żvantaġġ komparattiv għall-produtturi tal-Unjoni jekk l-ispejjeż tal-materja prima u tal-elettriku tagħhom jitqabblu ma' dawk ta' ċertu produtturi esportaturi, bħal fir-Russja u l-Istati Uniti tal-Amerka.

               (188)

               Madankollu, dawn l-argumenti ma jagħtux spjegazzjoni suffiċjenti għaliex l-industrija tal-Unjoni xorta rnexxiela tikseb profitti fis-snin ta' qabel, meta wieħed iqis li dan l-iżvantaġġ komparattiv f'termini ta' spejjeż probabbilment kien jeżisti f'dak iż-żmien. Barra minn hekk, l-Industrija tal-Unjoni wettqet iffrankar tal-ispejjeż mill-2011 'il quddiem, li wassal għal tnaqqis tal-kostijiet lavorattivi u tal-ispejjeż tal-produzzjoni għal kull unità. Għaldaqstant, din id-dikjarazzjoni hija miċuda b'mod provviżorju.

         5.2.3.   Importazzjonijiet minn pajjiżi terzi

               (189)

               Il-volum ta' importazzjonijiet minn pajjiżi terzi oħrajn żviluppa matul il-perjodu kunsidrat kif ġej:

                           Importazzjonijiet minn pajjiżi terzi

                           Pajjiżi terzi oħra

                           2011

                           2012

                           2013

                           PI

                           Volum (unità ta' kejl)

                           5 224

                           1 262

                           1 502

                           1 891

                              Indiċi

                              100

                              24

                              29

                              36

                           Sehem mis-suq

                           1,4 %

                           0,4 %

                           0,5 %

                           0,6 %

                              Sors: Eurostat

               (190)

               L-importazzjonijiet mill-pajjiżi konċernati jikkostitwixxu l-maġġoranza kbira tal-importazzjonijiet kollha fl-Unjoni. L-importazzjonijiet l-oħrajn naqsu bi 63,8 % matul il-perjodu kunsidrat. Minħabba l-volumi baxxi tal-importazzjonijiet (1 891 tunnellata) u s-sehem mis-suq baxx (0,6 %) fit-tmiem tal-perjodu tal-investigazzjoni, jidher ċar li ma hemm l-ebda indikazzjoni li tissuġġerixxi li l-importazzjonijiet l-oħrajn kienu qegħdin jikkawżaw dannu lill-industrija tal-Unjoni.

         5.2.4.   Il-prestazzjoni tal-bejgħ għall-esportazzjoni tal-industrija tal-Unjoni

               (191)

               Il-volum tal-esportazzjonijiet tal-produtturi tal-Unjoni żviluppa matul il-perjodu kunsidrat kif ġej:

                           Il-prestazzjoni tal-esportazzjoni tal-produtturi tal-Unjoni fil-kampjun

                           2011

                           2012

                           2013

                           PI

                           Volum ta' esportazzjonijiet (tunnellati metriċi)

                           200 895

                           187 250

                           142 810

                           155 239

                              Indiċi

                              100

                              93

                              71

                              77

                           Prezz medju (EUR għal kull tunnellata metrika)

                           1 556

                           1 521

                           1 211

                           1 139

                              Indiċi

                              100

                              98

                              78

                              73

                              Sors: Tweġibiet għall-kwestjonarju verifikati

               (192)

               Il-bejgħ għall-esportazzjoni (f'termini ta' volum) tal-produtturi tal-Unjoni lil konsumaturi mhux relatati naqas bi 22,7 % matul il-perjodu kunsidrat. Sabiex ikunu jistgħu jkomplu jikkompetu mal-produtturi l-oħrajn fis-swieq ta' pajjiżi terzi, il-produtturi tal-UE kienu sfurzati jbaxxu l-prezz tal-esportazzjoni tagħhom. Madankollu, il-volum tal-esportazzjoni ammonta għal 45,6 % tal-produzzjoni totali fl-aħħar tal-perjodu tal-investigazzjoni, meta mqabbel ma' 48,9 % fl-2011, li jinvolvi telf ta' 3,3 punti perċentwali fuq perjodu ta' żmien relattivament qasir.

               (193)

               Għal dawn ir-raġunijiet, il-prestazzjoni tal-esportazzjoni tal-produtturi tal-Unjoni kkontribwiet ukoll għad-dannu, iżda mhux sal-punt li ħassret il-kawżalità bejn l-importazzjonijiet oġġett ta' dumping u d-dannu mġarrab mill-industrija tal-Unjoni minħabba r-raġunijiet li ġejjin. L-ewwel nett, il-prezz aktar baxx tal-bejgħ għal kull unità (EUR 1 139 għal kull tunnellata fis-swieq tal-esportazzjoni) mitlub mill-produtturi tal-UE meta mqabbel ma' dak fis-suq tal-UE (EUR 1 235 għal kull tunnellata) għandu jitqies fid-dawl li dan jinkludi proporzjon kbir ta' GOES tat-tieni kwalità mill-produtturi tal-UE li jiġi primarjament esportat u li jinbiegħ bi skont meta mqabbla mal-GOES tal-ogħla kwalità tagħhom. It-tieni, il-volum tal-bejgħ fl-UE (172 410 tunnellati) meta mqabbel mal-volum tal-esportazzjoni (155 239 tunnellata) jgħodd għall-maġġoranza tal-bejgħ tal-produtturi tal-Unjoni. It-tielet, id-deterjorazzjoni fil-prestazzjoni tal-esportazzjonijiet hija marbuta mal-fatt li s-swieq fil-pajjiżi konċernati, li huma sħab kummerċjali ewlenin tal-Unjoni, huma pjuttost magħluqin u diffiċli li jiġu penetrati. F'dan il-kuntest, huwa konkluż li l-prestazzjoni tal-esportazzjoni tal-Industrija tal-Unjoni nżammet f'livell għoli. F'sitwazzjoni karatterizzata minn pressjoni qawwija fuq il-prezzijiet eżerċitata mill-importazzjonijiet oġġett ta' dumping, ħafna drabi taħt l-ispejjeż, li kieku l-bejgħ tal-esportazzjonijiet ma nżammx f'livell bħal dan, it-telf tal-ekonomiji ta' skala u l-impatt fuq l-ispiża għal kull unità tal-produzzjoni tal-industrija tal-Unjoni kienu jkunu saħansitra ogħla.

         5.2.5.   Il-kapaċità żejda tal-industrija tal-azzar Ewropea

               (194)

               Ċerti partijiet interessati sostnew li mhux l-importazzjonijiet mill-pajjiżi konċernati iżda pjuttost il-problemi strutturali tal-industrija tal-azzar tal-Unjoni bħall-kapaċità żejda kkawżaw id-dannu lill-Industrija tal-Unjoni li tikkonsisti minn produtturi tal-azzar integrati vertikalment.

               (195)

               Madankollu, l-effett negattiv ta' dan il-fattur ma jistax jiġi attribwit lill-produtturi tal-UE tal-GOES. Kif muri fl-analiżi tad-dannu, il-produtturi tal-Unjoni ħadu passi konkreti biex itejbu l-effiċjenza; pereżempju, il-volum tal-produzzjoni tnaqqas b'70 482 tunnellata (– 17,2 %), l-għadd ta' impjegati niżel b'251 FTE (– 9 %) u l-ispiża għal kull unità ukoll niżlet bi 11 %.

               (196)

               Barra minn hekk, ma hemm l-ebda kapaċità żejda sinifikanti għat-tipi konvenzjonali tal-prodott konċernat fis-suq tal-Unjoni. Barra minn hekk, minħabba li l-produtturi tal-Unjoni se jiċċaqalqu għal taħlita ta' prodotti b'telf fil-qalba aktar baxx, il-kapaċità użata għall-manifattura tat-tipi konvenzjonali tal-prodott konċernat se tkompli tonqos.

               (197)

               L-investigazzjoni s'issa ma żvelat l-ebda problema strutturali fl-Unjoni li tista' titqies bħala kawża tad-dannu. Il-problema tal-industrija tal-Unjoni hija pjuttost il-fatt li minħabba l-importazzjonijiet oġġett ta' dumping mill-Ġappun, mill-Korea, mill-Istati Uniti tal-Amerka u r-RPĊ, il-produtturi tal-Unjoni ma jistgħux ikomplu jimmanifatturaw (u jbigħu) iżjed tipi b'permeabbiltà għolja tal-prodott konċernat bi prezzijiet li qed jibqgħu jonqsu. Barra minn hekk, il-produtturi tal-Unjoni huma konfrontati bi żbilanċ tal-provvista li jikkonċerna t-tipi konvenzjonali tal-prodott konċernat minħabba l-importazzjonijiet oġġett ta' dumping Russi li wkoll inaqqsu l-prezzijiet ta' dan it-tip ta' prodott konċernat. Għalhekk, il-kapaċità żejda allegata, jekk hemm, hija aktar ir-riżultat tal-importazzjonijiet oġġett ta' dumping milli kawża tad-dannu sofrut mill-industrija tal-Unjoni.

         5.2.6.   L-Importazzjonijiet Russi huma ta' Grad Konvenzjonali

               (198)

               Il-grupp esportatur Russu argumenta li d-dannu kien biss fir-rigward tal-gradi ta' kwalità għolja u mhux fis-settur konvenzjonali tal-GOES li kien allegatament sostenibbli f'termini ta' produzzjoni u bejgħ. Għalhekk, l-esportazzjonijiet mir-Russja ma jistgħux allegatament jitqiesu bħala kawża ta' dannu f'dan il-każ.

               (199)

               Madankollu, il-produtturi kollha tal-Unjoni, inklużi dawk li jimmanifatturaw biss it-tipi konvenzjonali tal-GOES, sofrew dannu materjali f'termini ta' volum tal-produzzjoni, volum tal-bejgħ, sehem mis-suq, prezzijiet tal-bejgħ u profittabbiltà. Dan wera biċ-ċar li dan l-argument ma kienx ġustifikat.

         5.3.   Konklużjoni dwar il-kawżalità

               (200)

               Kawżalità kienet stabbilita b'mod proviżorju bejn id-dannu sofrut mill-produtturi tal-Unjoni u l-importazzjonijiet oġġett ta' dumping mill-pajjiżi konċernati. Jidher ċar li hemm koinċidenza fiż-żmien bejn it-tnaqqis drastiku, b'mod partikolari, tal-livell tal-prezzijiet tal-importazzjonijiet oġġett ta' dumping u t-tnaqqis tal-prestazzjoni tal-Unjoni. L-industrija tal-Unjoni provat iżżomm il-livell tal-prezzijiet tagħha fl-2011, iżda sussegwentement ma kellhiex għażla ħlief li ssegwi l-livell tal-prezzijiet stabbilit mill-importazzjonijiet oġġett ta' dumping sabiex iżżomm, jew tal-anqas tevita tiċkin ulterjuri tas-sehem mis-suq tagħha. Dan irriżulta f'sitwazzjoni ta' telf li mhijiex sostenibbli.

               (201)

               Il-Kummissjoni ddistingwiet u sseparat l-effetti tal-fatturi magħrufa kollha dwar is-sitwazzjoni tal-industrija tal-Unjoni mill-effetti dannużi tal-importazzjonijiet oġġett ta' dumping. Il-fatturi l-oħrajn identifikati bħall-kriżi ekonomika, l-allegazzjoni li l-industrija tal-UE mhijiex kompetittiva biżżejjed, l-importazzjonijiet minn pajjiżi terzi, il-prestazzjoni tal-bejgħ għall-esportazzjoni tal-produtturi tal-Unjoni jew il-kapaċità żejda tal-industrija tal-Unjoni, instabu b'mod proviżorju li ma kinux qegħdin jiksru l-kawżalità stabbilita hawn fuq, anki meta jitqies l-effett ikkombinat possibbli tagħhom. It-tnaqqis fil-konsum kif ukoll il-prestazzjoni tal-esportazzjoni tal-industrija tal-Unjoni jista' jkun li kkontribwew f'xi mod għad-dannu, iżda fin-nuqqas tal-prezzijiet li dejjem qegħdin jonqsu tal-importazzjonijiet oġġett ta' dumping, is-sitwazzjoni tal-industrija tal-Unjoni żgur li ma kinitx tkun affettwata daqshekk. B'mod partikolari, il-prezzijiet tal-bejgħ ma kinux jaqgħu għal livelli tant baxxi.

               (202)

               Fuq il-bażi ta' dan ta' hawn fuq, il-Kummissjoni kkonkludiet f'dan l-istadju li d-dannu materjali għall-industrija tal-Unjoni kien ikkawżat mill-importazzjonijiet oġġett ta' dumping mill-pajjiżi konċernati u li l-fatturi l-oħra, meqjusin b'mod individwali jew kollettivament, ma kissrux il-kawżalità.

         6.   L-INTERESS TAL-UNJONI

               (203)

               F'konformità mal-Artikolu 21 tar-Regolament bażiku, il-Kummissjoni eżaminat jekk setgħetx b'mod ċar tikkonkludi li ma kienx fl-interess tal-Unjoni li tadotta miżuri f'dan il-każ, minkejja d-determinazzjoni dwar dumping dannuż. Id-determinazzjoni tal-interess tal-Unjoni kienet ibbażata fuq l-apprezzament tal-interessi differenti kollha involuti, inklużi dawk tal-industrija tal-Unjoni, tal-importaturi, tal-utenti u tal-interessi tal-politika pubblika fir-rigward tal-prodott konċernat kif inkorporat fid-Direttiva 2009/125/KE tal-Parlament Ewropew u tal-Kunsill (6) (“id-Direttiva dwar l-Ekodisinn”).

         6.1.   L-interess tal-industrija tal-Unjoni

               (204)

               L-industrija tal-Unjoni tinsab fi Stati Membri differenti (ir-Renju Unit, Franza, il-Ġermanja, ir-Repubblika Ċeka, il-Polonja u l-Isvezja), u timpjega direttament madwar 2 500 impjegat fir-rigward tal-prodott konċernat.

               (205)

               Il-produtturi kollha magħrufin kkooperaw matul l-investigazzjoni. Ħadd mill-produtturi magħrufin ma oppona li tinbeda investigazzjoni. Kif intwera aktar 'il fuq fl-analiżi tal-indikaturi tad-dannu, l-industrija kollha tal-Unjoni esperjenzat deterjorament tas-sitwazzjoni tagħha u ntlaqtet negattivament mill-importazzjonijiet oġġett ta' dumping.

               (206)

               Huwa mistenni li l-impożizzjoni tad-dazji proviżorji antidumping se tirrestawra kundizzjonijiet tal-kummerċ ġust fis-suq tal-Unjoni, u twaqqaf id-dipressjoni tal-prezzijiet u tippermetti lill-industrija tal-Unjoni tirkupra. Dan jista' jirriżulta f'titjib tal-profittabbiltà tal-industrija tal-Unjoni lejn livelli meqjusin neċessarji għal din l-industrija b'użu intensiv ta' kapital. L-industrija tal-Unjoni ġarrbet dannu materjali kkawżat mill-importazzjonijiet oġġett ta' dumping mill-pajjiżi konċernati. Wieħed ifakkar li l-indikaturi kollha tad-dannu wrew xejra negattiva matul il-perjodu kunsidrat. B'mod partikolari, l-indikaturi tad-dannu relatati mal-prestazzjoni finanzjarja tal-produtturi kollha magħrufa tal-Unjoni, bħall-profittabbiltà u l-fluss tal-flus, kienu affettwati serjament. Huwa għalhekk importanti li l-prezzijiet jitreġġgħu lura għal-livell mhux oġġett ta' dumping jew tal-anqas mhux dannuż sabiex il-produtturi varji kollha jkunu jistgħu joperaw fis-suq tal-Unjoni taħt ċirkostanzi ta' kummerċ ġust. Fin-nuqqas ta' miżuri, huwa probabbli ħafna li jkun hemm deterjorament ulterjuri fis-sitwazzjoni ekonomika tal-industrija tal-Unjoni.

               (207)

               Għaldaqstant, ġie konkluż b'mod proviżorju li l-impożizzjoni ta' dazji antidumping tkun fl-interess tal-industrija tal-Unjoni. Kull impożizzjoni ta' miżuri antidumping se tippermetti lill-industrija tal-Unjoni tirkupra mill-effetti tad-dumping dannuż li nstab.

         6.2.   L-interess ta' importaturi mhux relatati

               (208)

               L-ebda kampjunar ma kien meħtieġ għall-importaturi mhux relatati, minħabba li żewġ importaturi mhux relatati biss ressqu u kkooperaw bi sħiħ fl-investigazzjoni billi ssottomettew tweġiba għall-kwestjonarju.

               (209)

               L-attivitajiet relatati mal-prodott konċernat jirrapreżentaw kważi 100 % mill-fatturat totali għall-ewwel importatur mhux relatat, filwaqt li dawn jirrappreżentaw biss parti żgħira mill-fatturat kumplessiv tal-ieħor. It-tnejn li huma kienu kontra impożizzjoni potenzjali ta' miżuri antidumping peress li qiesu li din tista' twassal għal waqfien tal-importazzjonijiet tal-prodott konċernat.

               (210)

               L-ewwel importatur mhux relatat waqqaf l-attivitajiet tiegħu wara l-perjodu tal-investigazzjoni. Dan l-importatur mhux relatat mhux biss kien jikkummerċjalizza kojli sħaħ direttament ma' konsumaturi mill-Unjoni iżda kien iwettaq ukoll attivitajiet ta' tirqim u qtugħ qabel id-dispaċċ lill-konsumaturi tal-Unjoni.

               (211)

               L-importatur l-ieħor importa biss kwantitajiet żgħar tal-prodott konċernat, li jirrappreżentaw biss parti żgħira mill-fatturat tiegħu. Fuq dik il-bażi, huwa konkluż b'mod proviżorju li, minħabba s-sehem limitat tal-prodott konċernat fl-attività kumplessiva ta' dan l-importatur, l-impożizzjoni tal-miżuri mhux se jkollha effetti negattivi sinifikanti fuq l-interess ta' dan l-importatur tal-Unjoni.

               (212)

               Fid-dawl ta' dan, huwa konkluż proviżorjament li l-impożizzjoni ta' miżuri mhux se jkollha effetti sostanzjalment negattivi fuq l-interess tal-importaturi tal-Unjoni.

         6.3.   L-interessi tal-utenti

   6.3.1.   Introduzzjoni

               (213)

               Il-prodott konċernat jintuża l-aktar bħala materjal tal-qalba fil-manifattura tat-transformers tal-enerġija u tad-distribuzzjoni. Il-manifatturi tat-transformers fl-Ewropa jikkostitwixxu industrija li ilha stabbilta, li tradizzjonalment tforni produtturi kbar tal-enerġija. L-industrija tat-transformers, b'mod ġenerali, tagħmel parti minn gruppi industrijali kbar, li għandhom preżenza madwar id-dinja kollha. Ċerti kumpaniji indipendenti iżgħar, madankollu, joperaw ukoll fis-suq u uħud minnhom qegħdin joperaw f'xi swieq niċċa speċifiċi bħall-qtugħ tal-qalba.

               (214)

               Il-prodott konċernat jitqies bħal element ta' spiża sinifikanti għall-utenti. Abbażi tad-dejta miġbura, il-prodott konċernat bħala materjal ta' input jammonta bħala medja għal madwar 6 %–13 % tal-ispejjeż totali tal-produzzjoni tat-transformers. Dan jista' jkun ogħla f'ċerti każijiet eċċezzjonali, għal għadd limitat ta' kumpaniji intermedji li jinsabu bejn il-produtturi tal-prodott konċernat u l-manifatturi tat-transformers. L-attivitajiet ta' dawn il-kumpaniji intermedji huma limitati għall-qtugħ lonġitudinali għall-wisa' u l-qtugħ tal-laminazzjonijiet skont l-ispeċifikazzjonijiet tal-manifatturi tat-transformers tal-kojli u/jew l-assemblaġġ tal-qlub għat-transformers.

               (215)

               Ċerti utenti sostnew li l-prodotti mill-produtturi esportaturi għandhom kwalità aħjar f'termini ta' telf fil-qalba u livelli ta' ħoss. Dawn sostnew ukoll li, jekk jiġi imposti miżuri, l-industrija tal-Unjoni ma jkollhiex biżżejjed kapaċità biex tforni l-industrija tal-utenti b'mod partikolari bit-tipi b'permeabbiltà għolja u dan jista' jwassal għal nuqqas ta' provvista.

               (216)

               Kien argumentat ukoll li l-importazzjonijiet mill-pajjiżi konċernati kienu meħtieġa biex tingħata setgħa ta' negozjar akbar lill-kumpaniji li jimportaw u jużaw il-prodotti tal-GOES. Bħala konsegwenza, dawn allegaw li l-impożizzjoni ta' miżuri tnaqqas il-kompetittività tagħhom fir-rigward tal-manifatturi tat-transformers li jinsabu barra mill-Unjoni, anki għaliex l-impożizzjoni ta' miżuri tista' tirriżulta f'żieda sinifikanti fil-prezzijiet. Żieda bħal din fil-prezzijiet tista' twassal għal telf ta' ordnijiet u tas-sehem mis-suq tal-Unjoni u għall-possibbiltà li jirrilokaw il-produzzjoni tagħhom barra mill-Unjoni.

               (217)

               Sabiex tivvaluta dawn iż-żewġ argumenti ewlenin, il-Kummissjoni ħadet inkunsiderazzjoni l-istruttura tas-suq li ġejja. L-għadd ta' produtturi tal-prodott konċernat mad-dinja huwa limitat għal 16-il produttur sinifikanti. Hemm żewġ produtturi fil-Ġappun u fl-Istati Uniti tal-Amerka, wieħed fir-Russja u fil-Korea, erbgħa fir-RPĊ u sitta fl-Unjoni (li jinkludu ħames impjanti tal-ipproċessar tal-azzar u ċentru wieħed għall-qtugħ). L-Unjoni għalhekk hija s-suq bl-ikbar għadd ta' produtturi. In-netwerk ta' distribuzzjoni tal-produtturi Ġappuniżi u tal-Istati Uniti huwa organizzat b'mod partikolari tajjeb fis-suq tal-Unjoni minħabba li għandhom iċ-ċentri ta' servizz tagħhom stess u/jew importaturi relatati fl-Unjoni. Barra minn hekk, minn dawn is-16-il produttur, jidher li mhux il-produtturi kollha jistgħu jipprovdu ċerti tipi b'permeabbiltà għolja tal-prodott konċernat. Il-produtturi tat-tipi b'permeabbiltà għolja tal-prodott konċernat jinsabu fl-Unjoni, fl-Istati Uniti tal-Amerka, fil-Ġappun, fil-Korea u fir-RPĊ.

               (218)

               Rigward il-pożizzjoni tal-utenti, l-investigazzjoni żvelat li l-utenti li kkooperaw, li ammontaw għal madwar 40 % tal-importazzjonijiet kollha tal-GOES mill-pajjiżi konċernati, xtraw matul il-perjodu tal-investigazzjoni rispettivament 48 % mingħand il-produtturi mill-pajjiżi konċernati u 52 % mill-produtturi tal-Unjoni.

         6.3.2.   Nuqqasijiet fil-provvista u differenzi fil-kwalità

               (219)

               Rigward l-allegazzjoni tal-utenti li l-impożizzjoni ta' miżuri tista' twassal għal nuqqas tal-provvista tal-prodott konċernat, il-Kummissjoni tinnota li l-obbjettiv tad-dazji antidumping mhuwiex li jingħalaq is-suq tal-Unjoni għal kull importazzjoni, iżda li jittreġġa' lura l-kummerċ ġust billi jitneħħa l-effett tad-dumping dannuż. L-importazzjonijiet mill-pajjiżi konċernati mhumiex għalhekk mistennija li jiġu fi tmiem, iżda li jkomplu, minkejja li b'livelli ta' prezzijiet mhux oġġett ta' dumping jew tal-anqas mhux dannużi.

               (220)

               Rigward il-kwalità tal-prodott konċernat, il-prodott ta' produttur wieħed Ġappuniż jitqies bħala l-valur referenzjarju f'termini ta' kwalità fl-industrija tal-GOES u tat-transformers. Madankollu, żewġ produtturi tal-Unjoni huma rikonoxxuti ġeneralment bħala kapaċi jipproduċu ċerti tipi ta' kwalità tal-prodott konċernat b'telf fil-qalba baxx. Barra minn hekk, produtturi oħrajn tal-Unjoni issa qegħdin jirkupraw, u ddeċidew li jibdew jipproduċu proporzjon akbar ta' tipi b'permeabbiltà għolja aktar milli dawk konvenzjonali tal-prodott konċernat, anki bħala riżultat tal-ewwel fażi tal-implimentazzjoni tar-Regolament tal-Kummissjoni (UE) Nru 548/2014 (7). (ir-Regolament dwar l-Ekodisinn) (ara għal aktar dettalji).

               (221)

               Jekk ma jiġi impost l-ebda dazju antidumping, isir inċert kemm l-industrija tal-Unjoni tkun tista' tkompli tiżviluppa ulterjorament it-tipi b'permeabbiltà għolja tal-GOES tagħha li huma meħtieġa għall-implimentazzjoni tal-Grad 1 tar-Regolament (UE) Nru 548/2014, b'kont meħud tat-telf akkumulat imġarrab sa mill-2011.

               (222)

               Meta titqies il-kapaċità tal-produzzjoni ħielsa tal-produtturi tal-Unjoni u l-istrateġija fis-seħħ tagħhom biex jipproduċu proporzjon ogħla ta' tipi b'permeabbiltà għolja milli t-tipi konvenzjonali fil-futur qrib, ma jitqisx probabbli li l-industrija tal-Unjoni ma jkollhiex biżżejjed kapaċità biex tforni lill-industrija tal-utenti, b'mod partikolari b'ċerti tipi b'permeabbiltà għolja. F'dan ir-rigward, il-produtturi tal-Unjoni jistimaw li se jkunu kapaċi jipproduċu 144 000 tunnellata ta' tipi b'permeabbiltà għolja matul is-sena 2015.

               (223)

               Dawn l-istimi huma kkontestati minn utent wieħed, li jsostni li l-industrija tal-Unjoni tista' tipproduċi biss sa 90 000 tunnellata ta' tipi b'permeabbiltà għolja matul is-sena 2015. Minħabba li dan l-argument ma ġiex sostanzjat aktar, il-Kummissjoni ma setgħetx tivverifika l-akkuratezza tiegħu f'dan l-istadju. Madankollu, anki jekk l-istimi tal-utent jagħtu prova li l-kapaċità tal-produtturi tal-Unjoni ma setgħetx tissodisfa d-domanda tal-Unjoni għal tipi b'permeabbiltà għolja fil-futur, din waħedha ma tkunx deċiżiva. It-test tal-interess tal-Unjoni ma jeħtieġx li d-domanda tal-Unjoni tkun koperta kollha mill-produzzjoni tal-Unjoni. F'kull każ, l-għan tad-dazju antidumping huwa li jerġa' jkun hemm kundizzjonijiet indaqs fis-suq tal-Unjoni. Għal din ir-raġuni, l-importazzjonijiet mill-pajjiżi konċernati huma mistennija jkomplu jfornu s-suq tal-Unjoni, għalkemm bi prezzijiet ġusti. Għalhekk, il-Kummissjoni konkludiet b'mod proviżorju li ma hemm l-ebda probabbiltà sostanzjata li l-impożizzjoni ta' miżuri se twassal għal nuqqas ta' provvista ta' tipi ta' GOES b'permeabbiltà għolja.

               (224)

               Din is-sejba hija mingħajr preġudizzju għal eżami ulterjuri tal-kwistjoni ta' jekk ċerti tipi b'permeabbiltà għolja u/jew DR ta' kwalità għolja jistħoqqilhomx valutazzjoni differenti fl-istadju definittiv abbażi tal-informazjoni addizzjonali li trid tiġi sottomessa.

         6.3.3.   Il-kompetittività tal-utenti tal-Unjoni

               (225)

               Minħabba li l-importazzjonijiet mill-pajjiżi konċernati huma mistennija jkomplu, u minħabba li s-sorsi alternattivi ta' forniment għadhom jeżistu minkejja li sa punt limitat, id-dikjarazzjoni li l-impożizzjoni ta' dazji antidumping se twassal sabiex l-industrija tal-Unjoni jkollha sitwazzjoni monopolistika hija mingħajr bażi. L-industrija tal-Unjoni tikkonsisti minn iżjed minn produttur wieħed, u sa issa kienu qegħdin jikkompetu attivament kontra xulxin.

               (226)

               Ċerti partijiet sostnew li s-sitwazzjoni monopolistika tal-industrija tal-Unjoni se tqum speċifikament fir-rigward ta' ċerti tipi speċifiċi tal-prodott konċernat, jiġifieri, ċerti tipi b'permeabbiltà għolja, li jistgħu jiġu prodotti biss minn għadd limitat ta' produtturi madwar id-dinja. F'dan ir-rigward, għandu jkun innotat li għall-iskop ta' dawn il-proċedimenti antidumping, it-tipi kollha tal-prodott konċernat għandhom jitqiesu bħala prodott uniku. L-investigazzjoni, inkluża l-analiżi tal-interess tal-Unjoni, għandha għaldaqstant titwettaq fir-rigward tal-prodott konċernat kumplessiv, u mhux individwalment għal ċerti tipi speċifiċi.

               (227)

               Minkejja dak imsemmi hawn fuq, ċerti tipi b'permeabbiltà għolja tal-prodott konċernat kienu tabilħaqq immanifatturati biss minn għadd limitat ta' produtturi fl-Unjoni, fl-Istati Uniti tal-Amerka, fil-Ġappun, fil-Korea u r-RPĊ. Madankollu, dawn is-sorsi ta' provvista huma mistennija li jibqgħu disponibbli wara l-impożizzjoni ta' miżuri, inklużi dawk mill-pajjiżi konċernati, minkejja li bi prezzijiet mhux oġġett ta' dumping jew tal-anqas mhux dannużi. Għalhekk, jibqa' livell suffiċjenti ta' kompetizzjoni, anki fir-rigward ta' dawn it-tipi ta' prodotti speċifiċi.

               (228)

               Barra minn hekk, huwa mistenni li l-miżuri jkollhom biss impatt limitat għar-raġunijiet li ġejjin. L-effett probabbli tal-miżuri imposti kien stmat billi tqies li l-prodott konċernat bħala materjal ta' input jammonta bħala medja għal madwar 6 %–13 % tal-ispiża totali tal-produzzjoni ta' transformer. Żieda ta' 30 % tal-prezz tal-GOES tista' tikkawża l-aktar żieda ta' 3 % fl-ispiża ta' transformer. Madankollu, dan huwa l-agħar xenarju possibbli għaliex jassumi li mhux biss il-prezzijiet tal-importazzjonjieti iżda anke dawk tal-industrija tal-Unjoni se jiżdiedu bi 30 %. Xenarju aktar possibbli huwa impatt ferm iżgħar minn dan għaliex huwa mistenni li l-produtturi tal-Unjoni jkunu jixtiequ jibbenefikaw minn xi żieda fil-prezzijiet flimkien ma' żieda fl-ekonomiji ta' skala. Bħala riżultat, l-impożizzjoni ta' miżuri fil-livell propost probabbilment għandha biss impatt limitat fuq il-prezzijiet tat-transformers u l-impjiegi fl-industrija tal-utenti.

               (229)

               Barra minn hekk, l-importazzjonijiet bi prezzijiet ġusti mhux se jaffettwaw ħażin lill-utenti f'mod sproporzjonat għaliex il-prezzijiet naqsu b'mod sinifikanti matul il-perjodu kunsidrat. Anki bl-inklużjoni ta' dazji ta' 30 %, il-prezzijiet b'mod ġenerali se jibqgħu fil-livelli tal-prezzijiet tas-sena 2011. Irid ikun imfakkar li kumplessivament, fuq il-bażi tad-dejta miġbura, il-maġġoranza tal-utenti li kkooperaw għamlu profitt fir-rigward tal-prodott konċernat.

               (230)

               Fl-aħħar nett, l-utenti jiksbu parti sinifikanti tal-bejgħ tal-GOES, inkluż tat-tipi b'permeabbiltà għolja, mill-industrija tal-Unjoni. Il-pressjoni kontinwa fuq il-prezzijiet ikkawżata mill-importazzjonijiet oġġett ta' dumping tista' twassal għall-għeluq tal-impjanti fl-Unjoni. Fin-nuqqas ta' miżuri antidumping li jneħħu l-impatt negattiv tad-dumping dannuż, ma jistax jiġi eskluż li l-utenti jsiru dipendenti għal kollox fuq l-importazzjonijiet, b'mod partikolari għat-tipi b'permeabbiltà għolja, li ċertament ikun ta' detriment ukoll għall-kompetizzjoni u għall-industrija tal-utenti.

         6.3.4.   Konklużjoni dwar l-interessi tal-utenti

               (231)

               Abbażi ta' dan, huwa konkluż b'mod provviżorju li l-impożizzjoni tal-miżuri provviżorji tmur kontra l-interessi tal-utenti. Madankollu, il-Kummissjoni ma tistax taċċetta f'dan l-istadju d-dikjarazzjoni li l-impożizzjoni ta' miżuri se twassal għal nuqqas ta' provvista ta' GOES b'permeabbiltà għolja. Ikkonkludiet ukoll li l-kompetittività tal-industrija tal-utenti se tkun affettwata b'mod negattiv mill-impożizzjoni, minkejja b'impatt iżgħar fuq l-ispejjeż u l-impjiegi minn dak allegat.

         6.4.   Fatturi oħra

               (232)

               Għadd ta' partijiet interessati qajmu l-kwistjoni tad-Direttiva dwar l-Ekodisinn li tistabbilixxi qafas għall-istabbiliment ta' rekwiżiti tal-ekodisinn għall-prodotti relatati mal-enerġija billi tistabbilixxi rekwiżiti minimi obbligatorji għall-effiċjenza fl-enerġija ta' dawn il-prodotti. Din għandha l-għan li tnaqqas il-konsum tal-enerġija fl-Unjoni billi ttejjeb l-effiċjenza tal-apparati domestiċi elettriċi.

               (233)

               Id-Direttiva dwar l-Ekodisinn hija implimentata permezz ta' Regolamenti speċifiċi għall-prodotti li japplikaw b'mod dirett fil-pajjiżi kollha tal-UE. Ir-Regolament dwar l-Ekodisinn ikopri r-rekwiżiti l-ġodda dwar l-Ekodisinn fir-rigward ta' transformers tal-elettriku ta' qawwa żgħira, medja u għolja. L-Artikolu 1 tar-Regolament dwar l-Ekodisinn jiddefinixxi l-kamp tal-applikazzjoni tiegħu (applikabbli għat-tqegħid fis-suq jew għat-tħaddim ta' transformers tal-elettriku b'qawwa nominali minima ta' 1 kVA li jintużaw f'netwerks tat-trażmissjoni u d-distribuzzjoni tal-elettriku ta' 50 Hz, jew għal applikazzjonijiet industrijali). Ir-Regolament dwar l-Ekodisinn japplika biss għal transformers mixtrijin wara d-dħul fis-seħħ tiegħu. Il-Grad 1 ta' dan ir-Regolament se japplika mill-1 ta' Lulju 2015 'il quddiem. Huwa ġeneralment ikkunsidrat li r-Regolament dwar l-Ekodisinn se jwassal għall-produzzjoni u l-bejgħ ta' proporzjon ogħla ta' tipi b'permeabbiltà għolja tal-prodott konċernat. Madankollu, il-produzzjoni tat-transformers permezz ta' tipi konvenzjonali tal-prodott konċernat se tkompli, għalkemm f'livell anqas.

               (234)

               Għalhekk, l-istandards legalment vinkolanti tal-prodott stabbilixxew l-objettiv li tiġi żgurata provvista suffiċjenti, irrispettivament mill-oriġini tagħha, ta' GOES ta' kwalità għolja għall-produzzjoni u l-kummerċjalizzazzjoni tat-transformers fl-Ewropa. Filwaqt li hemm ċertezza li d-domanda għat-tipi b'permeabbiltà għolja se tiżdied, id-daqs fil-futur ta' din id-domanda, madankollu, mhuwiex ċar fil-preżent għaliex il-partijiet interessati għadhom ma taw l-ebda projezzjoni rilevanti sostnuta b'evidenza dwar il-kwistjoni. Madankollu, kif stabbilit hawn fuq, il-Kummissjoni konkludiet b'mod proviżorju li ma hemm l-ebda probabbiltà sostanzjata li l-impożizzjoni ta' miżuri se twassal għal nuqqas ta' provvista ta' tipi ta' GOES b'permeabbiltà għolja li jista' jwassal biex ma jintlaħqux l-objettivi stabbiliti fid-Direttiva msemmija.

         6.5.   Konklużjoni dwar l-interess tal-Unjoni

               (235)

               Fid-dawl ta' dak li ntqal hawn fuq, huwa konkluż b'mod proviżorju li l-impożizzjoni ta' miżuri se tippermetti lill-industrija tal-Unjoni terġa' tibda tagħmel profitt u tagħmel l-investimenti fil-ġejjieni meħtieġa għall-manifattura u l-iżvilupp tal-gradi meħtieġa sabiex jintlaħqu l-miri tal-effiċjenza tar-Regolament dwar l-Ekodisinn għall-2021 (l-hekk imsejjaħ tieni grad tar-Regolament dwar l-Ekodisinn).

               (236)

               Jekk ma tkun imposta l-ebda miżura, tonqos iċ-ċertezza dwar jekk l-industrija tal-Unjoni tkunx tista' tkompli tiżviluppa aktar it-tipi b'permeabbiltà għolja tagħha u finalment jekk tkunx tista' tibqa' għaddejja, f'konsiderazzjoni ukoll tat-telf akkumulat imġarrab sa mill-2011 u r-redditu negattiv fuq l-investiment tagħhom.

               (237)

               Fir-rigward tal-interess tal-utenti, l-impożizzjoni ta' miżuri fil-livell propost probabbilment għandha biss impatt limitat fuq il-prezzijiet tat-transformers u l-impjiegi fl-industrija tal-utenti.

               (238)

               Fir-rigward tal-objettiv stipulat fir-Regolament dwar l-Ekodisinn li tiġi żgurata provvista suffiċjenti ta' GOES b'permeabbiltà għolja fis-suq tal-Unjoni għal raġunijiet ta' effiċjenza fl-enerġija, ma ġiex stabbilit f'dan l-istadju jekk dan l-objettivi humiex se jkunu mminati mill-impożizzjoni ta' miżuri.

               (239)

               Fuq il-bażi ta' hawn fuq, wara li qieset kollox, il-Kummissjoni kkonkludiet f'dan l-istadju tal-investigazzjoni li ma kienx hemm raġunijiet persważivi li ma kienx fl-interess tal-Unjoni li timponi miżuri fuq importazzjonijiet tal-GOES li joriġinaw mill-pajjiżi konċernati. Din is-sejba hija mingħajr preġudizzju għal eżami ulterjuri tal-kwistjoni ta' jekk ċerti tipi b'permeabbiltà għolja u/jew DR ta' kwalità għolja jistħoqqilhomx valutazzjoni differenti fl-istadju definittiv abbażi tal-informazjoni addizzjonali li trid tiġi sottomessa.

         7.   MIŻURI PROVIŻORJI TAL-ANTIDUMPING

               (240)

               Fuq il-bażi tal-konklużjonijiet li waslet għalihom il-Kummissjoni fir-rigward tad-dumping, id-dannu, il-kawżalità u l-interess tal-Unjoni, għandhom jiġu imposti miżuri antidumping proviżorji biex jipprevjenu li jsir aktar dannu lill-industrija tal-Unjoni mill-importazzjonijiet oġġett ta' dumping.

         7.1.   Livell ta' eliminazzjoni tad-dannu (Marġni ta' dannu)

               (241)

               Sabiex jiġi ddeterminat il-livell ta' dawn il-miżuri, il-Kummissjoni l-ewwel stabbiliet l-ammont ta' dazju neċessarju sabiex jiġi eliminat id-dannu mġarrab mill-industrija tal-Unjoni.

               (242)

               Id-dannu kienu jkun eliminat kieku l-industrija tal-Unjoni tkun kapaċi tkopri l-ispejjeż tal-produzzjoni tagħha u tagħmel profitt qabel it-taxxa mill-bejgħ tal-prodott simili fis-suq tal-Unjoni li jista' jinkiseb b'mod raġonevoli f'kundizzjonijiet normali ta' kompetizzjoni minn industrija ta' dan it-tip fis-settur, jiġifieri fin-nuqqas ta' importazzjonijiet oġġett ta' dumping. Il-profittabbiltà tal-industrija tal-Unjoni kienet negattiva matul il-perjodu kollu kkunsidrat, jiġifieri għas-snin mill-2011 sal-2013, u fil-perjodu tal-investigazzjoni. L-Ilmentatur talab lill-Kummissjoni tuża 14 % tal-fatturat li kien il-profitt medju qabel it-taxxa fuq il-bejgħ magħmul mill-produtturi tal-Unjoni fl-2010. Dan il-profitt medju li sar fl-2010 madankollu tqies li kien eċċezzjonalment għoli, filwaqt li tqies wkoll it-telf imġarrab mill-2011 'il quddiem u l-prezzijiet li kienu qegħdin jiżdiedu, anki fl-2010, għall-prodott konċernat fis-suq dinji. Għalhekk jista' jitqies li l-profitt ta' 14 % ma kienx jinkiseb f'kundizzjonijiet normali ta' kompetizzjoni.

               (243)

               Fuq il-bażi tal-informazzjoni disponibbli, instab b'mod preliminari li marġni ta' profitt ta' 5 % tal-fatturat seta' jitqies bħala livell xieraq li jista' jinkiseb fin-nuqqas tal-importazzjonijiet oġġett ta' dumping. Dan il-perċentwal intuża wkoll matul l-investigazzjoni preċedenti (8) meta l-bejgħ tal-industrija tal-Unjoni beda jagħmel profitt, anki fid-dawl tad-domanda ogħla mill-industrija downstream u livell sodisfaċenti ta' prezzijiet. L-industrija tal-Unjoni kisbet dan il-profitt fl-2001. Is-snin ta' wara ma setgħux jitqiesu, għaliex is-suq kien affettwat mill-importazzjonijiet oġġett ta' dumping.

               (244)

               Barra minn hekk, il-Kummissjoni tirreferi għall-premessa 157 tar-Regolament ta' Implimentazzjoni tal-Kummissjoni (UE) 2015/110 (9) fejn ukoll intuża marġni ta' profitt ta' 5 %. F'dan ir-rigward, hemm tal-anqas żewġ karatteristiċi komuni ma' dan il-każ: l-ewwel nett iż-żewġ prodotti huma mmanifatturati fl-istess settur tal-industrija, u t-tieni fiż-żewġ każijiet il-kojli rrumblati fis-sħana jifformaw il-parti l-kbira tal-ispejjeż tal-produzzjoni.

               (245)

               Fuq din il-bażi, il-Kummissjoni kkalkolat prezz mhux dannuż tal-prodott simili gћall-industrija tal-Unjoni billi żiedet il-marġni ta' profitt imsemmi hawn fuq ta' 5 % mal-ispejjeż tal-produzzjoni tal-produtturi magħrufin tal-Unjoni matul il-perjodu tal-investigazzjoni.

               (246)

               Imbagħad, il-Kummissjoni ddeterminat il-livell tal-eliminazzjoni tad-dannu fuq il-bażi ta' tqabbil tal-prezz ta' importazzjoni medju ponderat tal-produtturi esportaturi li kkooperaw tal-pajjiżi konċernati, aġġustat kif xieraq għall-ispejjeż tal-importazzjoni u d-dazji doganali, kif stabbilit għall-kalkoli tat-twaqqigħ tal-prezzijiet, mal-prezz mingħajr dannu medju ponderat tal-prodott simili mibjugħ mill-produtturi magħrufin tal-Unjoni fis-suq tal-Unjoni matul il-perjodu tal-investigazzjoni. Kull differenza li rriżultat minn dan it-tqabbil ingħatat bħala perċentwal tal-valur CIF medju ponderat tal-importazzjoni.

         7.2.   Miżuri provviżorji

               (247)

               Għandhom jiġu imposti miżuri provviżorji antidumping fuq l-importazzjonijiet tal-prodott konċernat li joriġinaw mill-pajjiżi konċernati, skont ir-regola tad-dazju inferjuri fl-Artikolu 7(2) tar-Regolament bażiku. Il-Kummissjoni qabblet il-marġnijiet tad-dannu u l-marġnijiet tad-dumping. L-ammont tad-dazji għandu jkun stabbilit fil-livell il-baxx tal-marġni tad-dumping u tad-dannu.

               (248)

               Fuq il-bażi ta' hawn fuq, ir-rati ta' dazju antidumping proviżorju, mogħtija skont il-prezz CIF fil-fruntiera tal-Unjoni, bid-dazji doganali mhux imħallsin, għandhom ikunu kif ġej:

                           Pajjiż

                           Kumpanija

                           Marġini ta' dumping

                           Marġini ta' dannu

                           Dazju proviżorju antidumping

                           RPĊ

                           Baoshan Iron & Steel Co., Ltd, Shanghai,
                           Wuhan Iron & Steel Co., Ltd, Wuhan

                           28,7 %

                           33,7 %

                           28,7 %

                           Il-kumpaniji l-oħrajn kollha

                           28,7 %

                           Il-Ġappun

                           JFE Steel Corporation, Tokyo

                           47,1 %

                           34,2 %

                           34,2 %

                           Nippon Steel & Sumitomo Metal Corporation, Tokyo

                           52,2 %

                           35,9 %

                           35,9 %

                           Il-kumpaniji l-oħrajn kollha

                           35,9 %

                           Il-Korea

                           POSCO, Seoul

                           22,8 %

                           37,2 %

                           22,8 %

                           Il-kumpaniji l-oħrajn kollha

                           22,8 %

                           Ir-Russja

                           OJSC Novolipetsk Steel, Lipetsk,
                           VIZ STAL, Ekaterinburg

                           29,0 %

                           21,6 %

                           21,6 %

                           Il-kumpaniji l-oħrajn kollha

                           21,6 %

                           L-Istati Uniti

                           AK Steel Corporation, Ohio

                           60,1 %

                           22,0 %

                           22,0 %

                           Il-kumpaniji l-oħrajn kollha

                           22,0 %

               (249)

               Ir-rati tad-dazju antidumping ta' kumpaniji individwali speċifikati f'dan ir-Regolament ġew stabbiliti fuq il-bażi tas-sejbiet ta' din l-investigazzoni. Għaldaqstant, dawn kienu jirriflettu s-sitwazzjoni misjuba matul din l-investigazzjoni fir-rigward ta' dawn il-kumpaniji. Dawn ir-rati ta' dazju huma applikabbli esklużivament għall-importazzjonijiet tal-prodott konċernat li joriġina mill-pajjiżi konċernati u li huwa mmanifatturat mill-entitajiet legali msemmijin. L-importazzjoni tal-prodott konċernat immanifatturat minn kwalunkwe kumpanija oħra mhux imsemmija b'mod speċifiku fil-parti operattiva ta' dan ir-Regolament, inklużi entitajiet relatati ma' dawk imsemmijin b'mod speċifiku, għandhom ikunu suġġetti għar-rata ta' dazju applikabbli għall-“kumpaniji l-oħrajn kollha”. Ma għandhomx ikunu suġġetti għal xi rata individwali ta' dazju antidumping.

               (250)

               Kumpanija tista' titlob l-applikazzjoni ta' dawn ir-rati tad-dazju antidumping individwali jekk tibdel l-isem tal-entità tagħha jew tistabbilixxi entità ta' produzzjoni jew ta' bejgħ ġdida. It-talba trid tkun indirizzata lill-Kummissjoni (10). It-talba trid tkun tinkludi l-informazzjoni rilevanti kollha, inkluż: il-modifika fl-attivitajiet tal-kumpanija marbutin mal-produzzjoni; il-bejgħ domestiku u għall-esportazzjoni assoċjat ma', pereżempju, il-bidla fl-isem jew il-bidla fl-entitajiet ta' produzzjoni u bejgħ. Il-Kummissjoni se taġġorna l-lista ta' kumpaniji b'dazji individwali tal-antidumping, jekk dan ikun iġġustifikat.

               (251)

               Biex ikun żgurat infurzar xieraq tad-dazji antidumping, id-dazju antidumping għall-kumpaniji l-oħrajn kollha għandu jkun applikat mhux biss għall-produtturi esportaturi li ma kkooperawx f'din l-investigazzjoni, imma anke għall-produtturi li ma kellhomx esportazzjonijiet lejn l-Unjoni matul il-perjodu tal-investigazzjoni.

         8.   DISPOŻIZZJONIJIET FINALI

               (252)

               Fl-interessi ta' amministrazzjoni tajba, il-Kummissjoni se tistieden lill-partijiet interessati biex jissottomettu kummenti bil-miktub u/jew jitolbu seduta mal-Kummissjoni u/jew l-Uffiċjal tas-Seduta fi proċedimenti tal-kummerċ fi żmien skadenza stipulata.

               (253)

               Is-sejbiet li jikkonċernaw l-impożizzjoni ta' dazji proviżorji huma proviżorji u jistgħu jiġu emendati fl-istadju definittiv tal-investigazzjoni,

         ADOTTAT DAN IR-REGOLAMENT:
   Artikolu 1
   1.   Dazju provviżorju antidumping huwa imponut fuq l-importazzjonijiet ta' prodotti b'vina parallela rrumblati ċatt ta' azzar silikon-elettriku, li għandhom ħxuna ta' iżjed minn 0,16 mm, li attwalment jaqgħu fil-kodiċi NM ex 7225 11 00 u ex 7226 11 00 (kodiċi TARIC 7225110010, 7226110011 u 7226110091) u li joriġinaw mir-Repubblika tal-Poplu taċ-Ċina, il-Ġappun, ir-Repubblika tal-Korea, il-Federazzjoni Russa u l-Istati Uniti tal-Amerka.
   2.   Ir-rata tad-dazju provviżorju antidumping applikabbli għall-prezz nett ħieles fil-fruntiera tal-Unjoni, qabel id-dazju, tal-prodott deskritt fil-paragrafu 1 u mmanifatturat mill-kumpaniji elenkati hawn taħt, tkun kif ġej:

               Pajjiż

               Kumpanija

               Dazju provviżorju antidumping

               Kodiċi addizzjonali TARIC

               Ir-Repubblika tal-Poplu taċ-Ċina

               Baoshan Iron & Steel Co., Ltd, Shanghai; wuhan Iron & Steel Co., Ltd, Wuhan

               28,7 %

               C039

               Il-kumpaniji l-oħrajn kollha

               28,7 %

               C999

               Il-Ġappun

               JFE Steel Corporation, Tokyo

               34,2 %

               C040

               Nippon Steel & Sumitomo Metal Corporation, Tokyo

               35,9 %

               C041

               Il-kumpaniji l-oħrajn kollha

               35,9 %

               C999

               Ir-Repubblika tal-Korea

               POSCO, Seoul

               22,8 %

               C042

               Il-kumpaniji l-oħrajn kollha

               22,8 %

               C999

               Il-Federazzjoni Russa

               OJSC Novolipetsk Steel, Lipetsk;VIZ Steel, Ekaterinburg

               21,6 %

               C043

               Il-kumpaniji l-oħrajn kollha

               21,6 %

               C999

               L-Istati Uniti tal-Amerka

               AK Steel Corporation, Ohio

               22,0 %

               C044

               Il-kumpaniji l-oħrajn kollha

               22,0 %

               C999

         3.   Ir-rilaxx għaċ-ċirkolazzjoni libera fl-Unjoni tal-prodott imsemmi fil-paragrafu 1 ikun suġġett għall-forniment ta' depożitu ta' sigurtà ekwivalenti għall-ammont tad-dazju provviżorju.
   4.   Sakemm ma jkunx speċifikat mod ieħor, japplikaw id-dispożizzjonijiet rilevanti fis-seħħ rigward id-dazji doganali.
   Artikolu 2
   1.   Fi żmien 25 jum kalendarju mid-data li fiha jidħol fis-seħħ dan ir-Regolament, il-partijiet interessati jistgħu:

               —

               Jitolbu l-iżvelar tal-fatti u l-kunsiderazzjonijiet essenzjali li fuq il-bażi tagħhom ġie adottat dan ir-Regolament;

               —

               Jippreżentaw il-kummenti tagħhom bil-miktub lill-Kummissjoni; u

               —

               Jitolbu seduta mal-Kummissjoni u/jew l-Uffiċjal tas-Seduta — fil-proċedimenti tal-kummerċ.

         2.   Fi żmien 25 jum kalendarju mid-data li fih jidħol fis-seħħ dan ir-Regolament, il-partijiet imsemmijin fl-Artikolu 21(4) tar-Regolament (KE) Nru 1225/2009 jistgħu jikkummentaw dwar l-applikazzjoni tal-miżuri provviżorji.
   Artikolu 3
   Dan ir-Regolament jidħol fis-seħħ l-għada tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   L-Artikolu 1 japplika għal perjodu ta' sitt xhur.

      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-12 ta' Mejju 2015.

            Għall-Kummissjoni

            Il-President

         Jean-Claude JUNCKER

      (1)  ĠU L 343, 22.12.2009, p. 51.

      (2)  Notifika ta' Bidu ta' proċediment antidumping li jikkonċerna l-importazzjonijiet ta' prodotti b'vina parallela (grain-oriented) irrumblati ċatt ta' azzar silikon-elettriku li joriġinaw mir-Repubblika tal-Poplu taċ-Ċina, il-Ġappun, ir-Repubblika tal-Korea, ir-Russja u l-Istati Uniti tal-Amerika (ĠU C 267, 14.8.2014, p. 6).

      (3)  Is-sitt produttur magħruf tal-Unjoni, Surahammars Bruks AB jinsab f'Surahammar, fl-Isvezja u huwa sussidjarja li hija proprjetà sħiħa ta' Tata Steel UK Limited. L-informazzjoni provduta mill-ewwel kumpanija hija inkluża fid-dejta marbuta mas-sitwazzjoni ekonomika tal-industrija tal-Unjoni hawn taħt.

      (4)  Bil-għan li ma tkunx iddivulgata n-natura tal-komodità importata fin-Netherlands f'dan il-każ, l-importazzjonijiet ġew allokati kodiċi tal-prodott kunfidenzjali f'konformità mal-prattika tal-Eurostat (ara: http://ec.europa.eu/eurostat/documents/64445/4439642/FAQ-XT-WEB-EN-final-January2012.pdf/2c387c03-5064-45bc-a949-2d3c75567973).

      (5)  Rappreżentant tal-Kummerċ tal-Istati Uniti (USTR)

      (6)  Id-Direttiva 2009/125/KE tal-Parlament Ewropew u tal-Kunsill tal-21 ta' Ottubru 2009 li tistabbilixxi qafas għall-iffissar ta' rekwiżiti għall-ekodisinn għal prodotti relatati mal-enerġija (ĠU L 285, 31.10.2009, p. 10).

      (7)  Ir-Regolament tal-Kummissjoni (UE) Nru 548/2014 tal-21 ta' Mejju 2014 dwar l-implimentazzjoni tad-Direttiva 2009/125/KE tal-Parlament Ewropew u tal-Kunsill fir-rigward ta' transformers tal-elettriku ta' qawwa żgħira, medja u għolja (ĠU L 152, 22.5.2014, p. 1).

      (8)  Ir-Regolament tal-Kunsill (KE) Nru 1371/2005 tad-19 ta' Awwissu 2005 li jimponi dazju antidumping definittiv fuq importazzjonijiet ta' prodotti ta' l-azzar silikon-elettriku orjentati skont il-vina u rrumblati ċatti li joriġinaw fl-Istati Uniti tal-Amerika u r-Russja u li jirrevoka r-Regolament (KE) Nru 151/2003 li jimponi imposta definittiva antidumping fuq l-importazzjonijiet ta' ċerti tipi ta' grain oriented electrical sheets ir-Russja (ĠU L 223, 27.8.2005, p. 1).

      (9)  Ir-Regolament ta' Implimentazzjoni tal-Kummissjoni (UE) 2015/110 tas-26 ta' Jannar 2015 li jimponi dazju definittiv antidumping fuq l-importazzjonijiet ta' ċerti tubi u pajpijiet iwweldjati tal-ħadid jew tal-azzar mhux illigat li joriġinaw mill-Bjelorussja, ir-Repubblika Popolari taċ-Ċina u r-Russja u li jtemm il-proċediment fir-rigward ta' importazzjonijiet ta' ċerti tubi u pajpijiet iwweldjati tal-ħadid jew tal-azzar mhux illigat li joriġinaw fl-Ukraina wara reviżjoni ta' skadenza skont l-Artikolu 11(2) tar-Regolament tal-Kunsill (KE) Nru 1225/2009 (ĠU L 20, 27.1.2015, p. 6).

      (10)  European Commission, Directorate-General for Trade, Directorate H, 1049 Brussels, Belgium.